title: Petri Kontiola

text: Kontiola on seinäjokelaisen S-Kiekon kasvatti, mutta siirtyi Tapparan B-junioreihin 16-vuotiaana.


title: Petri Kontiola

text: Seinäjokelaissyntyinen keskushyökkääjä pelasi ensimmäiset ottelunsa miesten pääsarjatasolla kaudella 2003–2004 tamperelaisseura Tapparan joukkueessa. Hän pääsi esiintymään aikuisten tasolla 39 ottelun ja 3 pudotuspelin verran. Kaudella 2004–2005 hän vakiinnutti paikkansa yhtenä Tapparan luottopelaajista. Kauden aikana hän pelasi 54 ottelua tehden 25 pistettä.


title: Petri Kontiola

text: Kausi 2005–2006 oli Kontiolan läpimurtokausi. Hän voitti SM-liigan syöttöpörssin kerättyään 35 syöttöpistettä. Kaikkiaan hän keräsi 44 tehopistettä ja sijoittui Tapparan parhaana pistemiehenä koko liigan pistepörssin yhdeksännelle sijalle.


title: Petri Kontiola

text: Kaudella 2006–2007 Kontiola oli 47 tehopisteellään jälleen Tapparan paras pistemies ja sijoittui 13:nneksi SM-liigan pistepörssissä ja 9:nneksi syöttöpörssissä.


title: Petri Kontiola

text: Kontiola teki 31. toukokuuta 2007 kaksivuotisen ja kaksisuuntaisen NHL-sopimuksen Chicago Blackhawksin kanssa. Syksyllä hän siirtyi Chicagoon mutta joutui AHL-liigaan taistelemaan paikasta varsinaisessa NHL-joukkueessa. Joulukuussa hänet nostettiin takaisin ykkösmiehistöön hyvin sujuneen alkukauden ansiosta. Hän nousi heti ykköskentälliseen ja sai neljässä ensimmäisessä ottelussaan kaksi syöttöpistettä, ensimmäisen niistä 19. joulukuuta 2007. Kontiola ehti pelata loukkaantumisista kärsineessä Blackhawksissa 12 ottelua tehopistein 0+5 tehotilaston ollessa viisi maalia plussalla. Hänet komennettiin 5. tammikuuta 2008 takaisin farmijoukkue Rockford IceHogsiin, jossa hänen pistetahtinsa oli keskimäärin piste per ottelu. AHL:n pudotuspeleissä Rockford eteni puolivälieriin, mutta putosi jatkosta hävittyään AHL:n mestaruuteen asti edenneelle Chicago Wolvesille.


title: Petri Kontiola

text: Hyvin sujuneen AHL-kauden ansiosta Kontiolalle oli ennusteltu paikkaa Blackhawksin miehistössä kaudeksi 2008–2009 mahdollisesti toisessa kentällisessä. Kontiola ei kuitenkaan onnistunut pääsemään Chicagon miehistöön, ja hänet kaupattiin 2009 siirtoajan lopulla Anaheim Ducksiin, jonka farmijoukkueessa hän jatkoi pelaamista. Kauden 2008–2009 jälkeen Kontiola siirtyi KHL-liigan Metallurg Magnitogorskiin kahden vuoden sopimuksella. Kaudella 2010–2011 Kontiola oli joukkueen paras pistemies tehoilla 14+34=48 sijoittuen KHL:n pistepörssin 12. sijalle. Pelattuaan Magnitogorskissa kaksi kautta hän siirtyi saman liigan Traktor Tšeljabinskiin kaudeksi 2011–2012.


title: Petri Kontiola

text: KHL-kaudella 2012–2013 Kontiolan edustama Traktor eteni ensimmäistä kertaa Gagarin Cup -finaaleihin, mutta joutui taipumaan Dinamo Moskovalle voitoin 2–4. Kontiola jakoi pudotuspelien pistepörssin voiton Viktor Tikhonovin kanssa. Molempien tehopisteet olivat 10+9. Tosin Tikhonov saavutti pisteet vain 15 ottelussa, kun Kontiolalla otteluita oli 25.


title: Petri Kontiola

text: Vuonna 2014 Kontiola teki yksivuotisen sopimuksen NHL-joukkue Toronto Maple Leafsin kanssa. Sopimus on yksisuuntainen ja 1,1 miljoonan arvoinen. Hänelle ei kuitenkaan löytynyt tilaa Maple Leafsin kokoonpanosta, eikä hän pelannut ainuttakaan ottelua joukkueessa. Hänet siirrettiin vapaiden pelaajien listalle marraskuussa 2014 ja sitä kautta seuran farmijoukkueeseen Toronto Marliesiin muttei tehnyt yhtään pistettä 11 ottelussa. Maple Leafs purki Kontiolan sopimuksen ja hän palasi KHL:ään Lokomotiv Jaroslavlin joukkueeseen. Kauden 2016–2017 alussa Kontiola ohitti Niko Kapasen kaikkein eniten KHL:n pisteitä tehneenä suomalaispelaajana.


title: Petri Kontiola

text: Kontiola valittiin kaudella 2006–2007 kaikkiin neljään Euro Hockey Tourin osaturnaukseen, mutta hän joutui jättämään niistä Ruotsin turnauksen väliin sormivamman takia. Kauden päätteeksi hän pääsi ensimmäisen kerran mukaan aikuisten MM-kilpailuihin Moskovassa 2007, joissa hän teki tehot 2+5 ja saavutti MM-hopeaa. Kontiola pelasi myös vuoden 2010 MM-kilpailuissa Saksassa ja vuoden 2012 MM-kilpailuissa Helsingissä.


title: Petri Kontiola

text: Vuoden 2013 MM-kilpailuissa Helsingissä ja Tukholmassa Kontiola pelasi ensimmäisen kerran Suomen MM-kisajoukkueen ykkösketjun keskushyökkääjänä. Hän voitti turnauksen pistepörssin tehopistein 8+8, ja hänet valittiin turnauksen parhaaksi hyökkääjäksi sekä tähdistökentällisen hyökkääjäksi. Kontiolan tehopistemäärä on suomalaispelaajien yhden MM-turnauksen ennätys; edellinen ennätys oli Saku Koivun 4+12 pistettä (Kontiola meni Koivun edelle useamman tehdyn maalin perusteella). Kontiola jakoi myös turnauksen maalikuninkuuden Ilja Kovaltšukin kanssa. Hän saavutti 2+1-tehot puolivälieräottelussa Slovakiaa vastaan, joka päättyi Suomen 4–3 -jatkoaikavoittoon. Alkusarjassa Kontiolan tehot Saksa-ottelussa olivat 2+1, Slovakia-ottelussa 1+1, Ranska-ottelussa 0+2, Venäjä-ottelussa 2+0 ja Itävalta-ottelussa 1+2. Lisäksi hän sai syöttöpisteen pronssiottelussa Yhdysvaltoja vastaan. Turnauksessa vain alkusarjan Itävalta- ja Latvia-otteluissa Suomi onnistui tekemään enemmän kuin yhden maalin, jossa Kontiola ei ollut mukana maalintekijänä tai -syöttäjänä.


title: Petri Kontiola

text: Kontiola valittiin Sotšin olympialaisiin 2014, jossa häntä peluutettiin enimmäkseen kolmosketjun keskushyökkääjänä. Suomi saavutti turnauksesta olympiapronssia, ja Kontiolan tehot kuudessa ottelussa olivat 1+4. Keväällä hopeaan päättyneissä MM-kilpailuissa hän pelasi ensimmäisessä ketjussa ollen Jori Lehterän jälkeen Suomen toiseksi paras pistemies tehoin 3+6.


title: Petri Kontiola

text: Kontiola valittiin edustamaan Suomea vuoden 2018 talviolympialaisiin.


title: Magenta Skycode

text: Magenta Skycode oli suomalainen indie rockia soittava yhtye. Yhtyeen pääjäsen oli Fu-Tourist-artistina ja PMMP-yhtyeen kappaleiden tekijänä tunnettu Jori Sjöroos, joka teki kappaleet ja soitti levyille kaikki instrumentit itse. Yhtye lopetti toimintansa vuonna 2014. Sen jäähyväiskeikka järjestettiin Turun Logomossa 20. joulukuuta 2014.


title: Magenta Skycode

text: Magenta Skycoden levy-yhtiö oli Solina Records ja jakelua hoiti Playground Music Scandinavia. Yhtyeen toinen studioalbumi "Relief" palkittiin vuoden 2010 parhaan alternative-/indiealbumin Emmalla.


title: Chinook (koira)

text: Chinook on amerikkalainen koirarotu, jota käytetään rekikoirana. FCI ei ole tunnustanut sitä, mutta American Kennel Club on ja luokittelee sen ryhmään Working (työkoirat). Se on ollut New Hampshiren virallinen osavaltiokoira vuodesta 2009 lähtien. Se on harvinainen Pohjois-Amerikan ulkopuolella eikä sen tilanne näytä hyvältä sielläkään. Jos sen suosio ei kasva, se todennäköisesti häviää.


title: Chinook (koira)

text: Chinookin säkäkorkeus on 53-66 cm ja paino 29,5-41 kg. Sen korvat voivat olla joko riippuvat, puolipystyt tai pystyt. Chinook saattaa näyttää myös hiukan belgianpaimenkoiralta tai saksanpaimenkoiralta mutta ei ole niitä kumpaakaan.


title: Chinook (koira)

text: Chinookilla on voimakas vetovietti ja se on tämän vuoksi varsin tehokas työkoira. Se on myös hyvä vahtikoira itsevarman ja vahvan luonteensa ansiosta. Näiden ominaisuuksien vuoksi se tarvitsee kuitenkin myös määrätietoisen omistajan. Nykyisin sitä pidetään myös seurakoirana.


title: Chinook (koira)

text: 1900-luvun alussa Arthur Walden halusi kehittää uuden, kestävän rekikoiran. Hän risteytti lyhytkarvaisen bernhardinkoiran, amerikaneskimokoiran ja belgianpaimenkoiran ja sai aikaan haluamansa tyypin. Rotu on nimetty erään Waldenin omistaman koiran, Chinookin, mukaan.


title: HEPA-suodatin

text: HEPA-suodatin on ilmansuodatintyyppi, jolla on ollut suuri merkitys puhdastilojen kehityksessä. HEPA on lyhenne sanoista "High Efficiency Particulate Air filter". Nykyään näitä suodattimia on myös pölynimureiden poistoilmapuolella huolehtimassa huoneeseen palaavan ilman puhtaudesta.


title: HEPA-suodatin

text: HEPA-suodattimen tulisi poistaa vähintään 99,97 % pölystä, siitepölystä, bakteereista ja kaikista ilmassa syntyvistä partikkeleista, kuten aerosoleista, partikkelikoolla 0,3 mikrometriä (µm) ja ilmavirtauksella 85 litraa minuutissa (L/min) täyttääkseen HEPA-luokituksen. Partikkelikokoa 0,3 µm pidetään kaikkein tunkeutuvimpana. HEPA suodattaa tätä kokoa suuremmat tai pienemmät partikkelit vieläkin tehokkaammin. Mittaamalla kriittisen kokoisten partikkelien läpäisy saadaan samalla arvio muidenkin partikkelikokojen määrästä.


title: HEPA-suodatin

text: Ensimmäiset HEPA-suodattimet kehitettiin 1940-luvulla Manhattan-projektia varten estämään ilmaperäisten radioaktiivisten epäpuhtauksien leviäminen. Suodattimet kaupallistettiin 1950-luvulla ja alkuperäisestä nimityksestä tuli kauppamerkki ja yleisnimi tehokkaille suodattimille. HEPA-suodattimista on tullut tärkeitä kehittyneen tekniikan käytölle lentokoneiden valmistuksessa, lääketeollisuudessa, sairaaloissa, terveydenhoidossa, ydinvoimapolttoaineen käsittelyssä, ydinenergian tuotannossa ja puolijohdeteollisuudessa.


title: HEPA-suodatin

text: HEPA-luokituksen saavat nykyään kaikki suodattimet, joilla päästään puhdastilan tasoon 100 partikkelia kuutiojalassa.


title: HEPA-suodatin

text: HEPA-suodatin muodostuu sekaisin olevien kuitujen matriisista. Tärkeimmät toimintaan vaikuttavat tekijät ovat kuitujen tiheys, kuitujen paksuus ja suodattimen paksuus. Ilmatila kuitujen välissä on paljon suurempi kuin 0,3 µm. HEPA ei toimi kuten sihti, jossa reikien koko määräisi suurimman läpi tulevan partikkelin koon. Kuitujen välimatka ei selitä HEPAn toimintaa, sillä pienemmät partikkelit jäävät kiinni kuituihin jollakin seuraavista mekanismeista:Diffuusio on ilmeisesti dominoiva mekanismi pienillä alle 0,1 μm:n partikkeleilla, ja interseptio sekä törmäys vaikuttavat eniten yli 0,4 μm:n partikkeleilla. Näiden välissä suurimmin läpäisyn partikkelikoolla 0,3 μm diffuusio ja interseptio vaikuttavat vähiten.


title: HEPA-suodatin

text: Suodattimen ilmanvastusta mitataan paineenputoamisella suodattimen yli.


title: HEPA-suodatin

text: HEPA-suodattimia käytetään estämään ilman kantamien bakteereiden ja virusten leviäminen. Sairaaloiden ja laboratorioiden HEPA-suodattimissa on yleensä mukana myös ultraviolettilamput, jotka tappavat suodattimiin jääneet bakteerit. Parhailla HEPA-suodattimilla päästään silloin 99,995% suodatukseen, joka takaa hyvän suojan ilmassa kulkeutuvilta taudinaiheuttajilta.


title: Lapu-Lapu

text: Lapu-Lapu (n. 1491–1547) oli varhaisin tunnettu visayain päällikkö ja Mactanin "datu" (kuningas) Filippiineillä. Hän oli ensimmäinen alkuasukas, joka vastusti Espanjan siirtomaavaltaa. Lapu-Lapua pidetään Filippiinien ensimmäisenä kansallissankarina.


title: Lapu-Lapu

text: Aamulla 17. huhtikuuta 1521 Lapu-Lapu ja mactanilaiset hyökkäsivät keihäin ja kampilanein espanjalaisten kimppuun. Tässä Mactanin taistelussa espanjalaisten päällikkö Fernão de Magalhães ja useita hänen miehistään saivat surmansa.


title: Lapu-Lapu

text: Lapu-Lapun kunniaksi cebulaiset ovat nimenneet Oponin kaupungin Lapu-Lapu Cityksi.


title: Destroyer (Or About How to Philosophize with the Hammer)

text: Destroyer (lisänimellä Or About How to Philosophize with the Hammer) on Gorgorothin neljäs studioalbumi, joka julkaistiin 18. toukokuuta 1998. Darkthrone-cover "Slottet i Det Fjerne" ei esiinny albumin kappaleluettelossa, vaan on salakappaleena.


text: Levy sisältää materiaalia neljän vuoden varrelta, ja tämän vuoksi levyllä esiintyy useampikin laulaja ja rumpali.


title: Hilarius Poitierslainen

text: Hilarius (noin 300–367) oli Poitiers'n piispa ('pictavium'), teologi, filosofi ja puhuja. Häntä pidetään merkittävänä läntisen kirkon opettajana. Hän kirjoitti useita uskonopillisia teoksia. Hänen nimensä tulee kreikan kielen sanasta, joka vastaa merkitykseltään suomen kielen sanaa onnellinen tai iloinen.


title: Samuli Jokinen

text: Samuli ”JJ” Jokinen (s. 9. marraskuuta 1980 Laitila ) on suomalainen muusikko. Hän on toiminut turkulaisen The Crash -yhtyeen kosketinsoittajana vuodesta 2006 yhtyeen lopettamiseen eli vuoteen 2009. Hän soittaa koskettimia myös Isoveli-yhtyeessä (ent. Brightboy).


title: Samuli Jokinen

text: Koskettimien lisäksi Jokinen on opiskellut klassista harmonikansoittoa 9-vuotiaasta alkaen ja valmistui keväällä 2005 Turun ammattikorkeakoulun musiikkipedagogilinjalta. Hän on kilpaillut harmonikansoitossa niin Suomessa kuin ulkomaillakin sekä osallistunut useille mestarikursseille. Jokinen on myös toiminut harmonikan soitonopettajana musiikkiopistossa.


title: Samuli Jokinen

text: Jokinen on soittanut myös Mikko Mäkeläisen taustayhtyeessä. Hiljattain hän jättäytyi pois myös Jenni Vartiaisen yhtyeestä, jossa hän ehti soittaa koskettimia jo jonkun aikaa.


title: Samuli Jokinen

text: ”JJ” lempinimen Jokinen sai tiettävästi tullessaan The Crash -yhtyeeseen, sillä The Crashin basisti, Samuli Haataja, on myös nimeltään Samuli.


title: Peer Gynt

text: Peer Gynt on Henrik Ibsenin vuonna 1867 kirjoittama symbolinen näytelmä Peer Gynt -nimisen henkilön elämänvaiheista ja mielikuvituksellisista seikkailuista. Palattuaan kotiin Peer vihdoin löytää omimman itseytensä Solveigin, rakastavan naisen, luota. Edvard Grieg sävelsi näytelmään musiikin. Peer Gyntin on suomentanut professori Otto Manninen ja uudestaan Pentti Saarikoski.


title: Peer Gynt

text: Peer Gyntin isä Jon Gynt oli aikoinaan rikas ja kunniallinen mies, mutta hän joi kaikki rahansa, kuoli ja jätti köyhyyteen vaimonsa ja poikansa. Peer ei halua tulla isänsä kaltaiseksi ja unelmoi paremmasta elämästä. Peerillä on kuitenkin paheensa: rehvastelu ja ylimielisyys. Peer unelmoi Ingridistä ja päättää ryöstää tämän Ingridin hääpäivänä. Hanke kuitenkin epäonnistuu ja Peer aloittaa hurjan pakomatkansa. Peer joutuu naisten kanssa myös muihin ongelmiin. Matkallaan hän tapaa Doveren äijän tyttären sekä myöhemmin Solveigin ja rakastuu molempiin.


title: Peer Gynt

text: Solveig muuttaa Peerin metsämökkiin asumaan, mutta Peer itse lähtee monivuotiselle matkalle, jonka aikana hän toimii liikemiehenä, beduiinipäällikkönä ja profeettana. Hän kiertää Marokon rannikoilla, käy Egyptissä ja päätyy lopuksi hullujenhuoneelle. Kun hän päättää lopulta palata takaisin, hänen laivansa haaksirikkoutuu, ja hän tapaa laivalla Oudon matkustajan.


title: Peer Gynt

text: Palattuaan kotikylään Peer huomaa, ettei ole enää entisensä vaan haluaa luopua kaikesta kokemastaan. Peer vaipuu epätoivoon ja johtuu palaamaan Solveigin luo, joka on odottanut Peeriä siitä lähtien, kun tämä lähti matkoilleen. Solveig vakuuttaa rakkauttaan Peerille.


title: Peer Gynt

text: "Peer Gyntiä" ei kirjoitettu alun perin esitettäväksi näyttämöllä, mutta suostuteltuaan ystävänsä Edvard Griegin säveltämään tekstiin musiikin Ibsen myöhemmin muokkasi ja lyhensi tekstin musiikkinäytelmäksi. Peer Gynt on kirjoitettu osittain Roomassa, Ischiassa ja Sorrentossa. Peer Gynt julkaistiin 14. marraskuuta 1867 Kööpenhaminassa. Kirjan kustansi Gyldendalske Boghandel (F. Hegel), ja ensimmäinen painos oli 1250 kappaletta. Parin viikon kuluttua siitä otettiin toinen, 2000 kappaleen painos. Kirjan hyvä myynti johtui Ibsenin edellisen näytelmän "Brandin" suuresta suosiosta.


title: Yhteysalus Porkkala

text: Yhteysalus Porkkala oli Suomen merivoimien Pukkio-luokan yhteysalus. Alus upposi 28. marraskuuta 1941 ajettuaan miinaan. Kaikki miehistön 32 jäsentä kuolivat. Alus nostettiin seuraavana kesänä ja korjattiin.


title: Yhteysalus Porkkala

text: Alus valmistui vuonna 1940.


title: Yhteysalus Porkkala

text: "Porkkala" toimi sotien aikana yhteys- ja kuljetusaluksena Koivistolla. Alus oli suunniteltu myös miinanlaskijaksi ja se oli luokkansa aluksista ainoa, joka laski miinoja. Alus laski 30. elokuuta 1941 Tuppuran luoteispuolelle 37 kosketusmiinaa. Se ajoi 28. marraskuuta tavanomaisella yhteysalus matkallaan miinaan ja se upposi vieden mukanaan 32 henkeä. Pelastusalus "Mursu" nosti aluksen keväällä 1942, jolloin havaittiin "Porkkalan" olleen sivussa väylältä. Alus kunnostettiin ja palautettiin palvelukseen.


title: Yhteysalus Porkkala

text: Sodan jälkeen alus osallistu Suomen aluevesialueiden miinanraivaukseen, kunnes se siirrettiin rannikkotykistölle yhteysalukseksi. "Porkkala" oli peruskorjattavana ja se palasi palvelukseen 1979.


title: Yhteysalus Porkkala

text: Porkkalan sisaralukset olivat yhteysalukset Pukkio ja Pansio.


title: Vladimir Gusinski

text: Vladimir Aleksandrovitš Gusinski (, hepreaksi ולדימיר גוסינסקי, syntynyt 6. lokakuuta 1952) on juutalaistaustainen Venäjän tiedotusvälineitä edustava suurliikemies, "mediakeisari", ja oli yksi Venäjän oligarkeista. Gusinski perusti Media-Most-holding-yhtiön, johon kuuluivat Most-pankki, NTV-kanava, sanomalehti Segodnja ja aikakauslehtiä. Muun muassa siksi että Gusinski on juutalainen, häntä vihattiin paikoin Venäjällä.


title: Vladimir Gusinski

text: Koska Gusinskin omistama televisio NTV lähetti presidentti Putinin vastaista ohjelmaa, Putin päätti pidättää Gusinskin veronkierrosta. Gusinski pääsi turvallisuuspalvelu FSB:n miehiä pakoon, ja perusti ulkomaille Venäjälle lähettävän taivaskanavan nimeltä RTVi, joka näkyy kanavana TV Echo.


title: Yhteysalus Pukkio

text: Yhteysalus Pukkio oli Suomen merivoimissa palvellut Pukkio-luokan yhteysalus.


title: Yhteysalus Pukkio

text:
Alus otettiin palvelukseen vuonna 1939 luokkansa ensimmäisenä aluksena.
"Pukkio" palveli sotien aikana yhteys- ja kuljetusaluksena. Sotien jälkeen alus osallistui merialueen miinanraivaukseen, kunnes se siirrettiin Rannikkotykistön yhteysalukseksi.


title: Yhteysalus Pukkio

text: Alus myytiin yksityiskäyttöön vuonna 1982 ja se on sittemmin tunnettu ainakin nimillä "Olga" ja "Nelli".


title: Yhteysalus Pukkio

text: "Pukkion" sisaralukset olivat yhteysalukset "Porkkala" ja "Pansio".


title: Yhteysalus Pansio

text: Yhteysalus Pansio oli Suomen merivoimien 1947 valmistunut Pukkio-luokan yhteysalus.


title: Yhteysalus Pansio

text: "Pansio" otettiin palvelukseen vuonna 1947. Sen valmistumista viivyttivät vaikeudet laivateräksen maahantuonnissa.


title: Yhteysalus Pansio

text: Valmistuttuaan alus liitettiin miinanraivauslaivastoon suorittamaan sodan jälkeistä merialueiden miinanraivausta yhdessä sisaralustensa kanssa. Raivaustyön päätyttyä alus siirrettiin rannikkotykistön yhteysalukseksi. "Pansio" varustettiin 1980 laivaston sukeltajakurssin jatkokoulutusalukseksi jollaisena se palveli kymmenen vuotta. Alus oli 1983-1984 peruskorjattavana. Vuonna 1990 se todettiin auttamatta yli-ikäiseksi ja poistettiin palveluksesta ja se myytiin romutettavaksi. Alusta ei kuitenkaan romutettu, vaan se toimii Rauman ammattiopiston merenkulun yksikön koulualuksena nimellä "Hakuni".


title: Yhteysalus Pansio

text: "Pansion" sisaralukset olivat yhteysalukset Porkkala ja Pukkio.


title: Laila Ali

text: Laila Ali (s. 30. joulukuuta 1977, Miami Beach, Florida) on yhdysvaltalainen entinen nyrkkeilijä ja naisten WBC-liiton maailmanmestari. Hän on raskaansarjan kolminkertaisen maailmanmestari Muhammad Alin ja tämän kolmannen vaimon Veronica Porsche Alin tytär. Laila Ali on Muhammad Alin toinen ja tunnetuin hänen kaikkiaan yhdeksästä lapsestaan.


title: Laila Ali

text: Laila Alin ensimmäinen ammattilaisottelu oli 8. lokakuuta 1999 April Fowleria vastaan. Kaksi vuotta myöhemmin, 8. marraskuuta 2001, Valerie Mahfoodin ja saavutti WIBA:n ja IWBF:n ylemmän keskisarjan maailmanmestaruuden. Ali voitti 11. marraskuuta 2005 teknisellä tyrmäyksellä Shelley Burtonin ja hänestä tuli ensimmäinen WBC:n naisten ylemmän keskisarjan maailmanmestari. Toistaiseksi viimeisessä käymässään ottelussa Ali kukisti haastaja Gwendolyn O'Neilin vain 56 sekunnissa. Kamppailua edeltäneessä punnitustilaisuudessa Ali alitti painoluokan rajan kahdella grammalla. Ali on otellut ammattilaisena 24 ottelua, jotka on kaikki voittanut (21 tyrmäyksellä).


title: Laila Ali

text: 8. kesäkuuta 2001 Ali kohtasi maailmanmestari Joe Frazierin tyttären Jackie Frazier Lyden ja voitti hänet tuomariäänin.


title: Laila Ali

text: Ali asuu nykyään Los Angelesissa. Tammikuusta 2008 hän on juontanut yhdessä Hulk Hoganin kanssa NBC:n "American Gladiators" -ohjelmaa. Vuonna 2007 Ali oli mukana "Dancing with the Stars" -tanssiohjelman neljännellä tuotantokaudella parinaan Maksim Tšmerkovskyi.


title: Vladimir Potanin

text: Vladimir Olegovitš Potanin (, s. 3. tammikuuta 1961 Moskova, Neuvostoliitto) on venäläinen oligarkki. Hän omistaa yhdessä Mihail Prohorovin kanssa osuudet Norilski nikel -konsernista ja "Polyus Gold" -kultakaivoksista.


title: Vladimir Potanin

text: Potanin on koulutukseltaan kandidaatti valmistuen Moskovan valtiolliselta yliopistolta liiketalouslinjalta. Liike-elämän aikakauslehti Forbes listasi maaliskuussa 2007 hänet maailman 38. rikkaimmaksi henkilöksi. Potanin on naimisissa ja hänellä kolme lasta.


title: Vladimir Potanin

text: Vuonna 1992 Mihail Prohorov ja Vladimir Potanin saivat haltuunsa kahden suuren neuvostoajan pankin yritysasiakkaat. Tarkoitusta varten perustettiin Interros (). Konsernilla oli toimintaa metalleissa, teknisessä rakentamisessa, maataloudessa ja medioissa.


title: Vladimir Potanin

text:
Vladimir Potanin oli venäläisen suurpankin Oneximbankin perustaja. Potanin on syntyjään venäjänjuutalainen. Potanin opiskeli muun muassa Moskovan ulkomaisten suhteiden instituutissa (josta poimittiin oppilaita mm. KGB-koulutukseen) ja työskenteli ulkomaankauppaministeriössä isänsä tavoin.
Potanin loi Interros-kauppaliiton 1992 kauppaamaan värimetalleja, kuten alumiinia, kuparia ja lyijyä.
Interrosista saamallaan pääomalla Potanin perusti Oneximbankin ja MFK-pankin.


title: Vladimir Potanin

text: Potanin oli yksi seitsemästä oligarkista, joka maksoi presidentti Boris Jeltsinin vuoden 1995 uudelleenvalintakampanjan kulut kommunistien Zjuganovia vastaan. Vastineeksi Jeltsin nimitti Potaninin varapääministeriksi.


title: Vladimir Potanin

text: Potanin hankki lisää omistuksia ”osakkeita lainoja vastaan” -sisäpiirioperaatioilla, jossa sai haltuunsa Norilski nikelin ja öljy-yhtiö Sidancon. Hänen yritysryppäänsä pieneni merkittävästi vuoden 1998 talouskriisissä, mutta hän säilyi silti suurliikemiehenä.


title: Vladimir Potanin

text: Vuoden 2007 alussa Vladimir Potanin ja Mihail Prohorov ilmoittivat teiden eroamisesta. Potanin saisi omistukseensa Norilski nikelin (), joka maailman suurin nikkelin ja palladiumin tuottaja ja Prohorov kultakaivokset.


title: Hokkaidonvaahtera

text: Hokkaidonvaahtera ("Acer japonicum") on pienikokoinen Japanista kotoisin oleva vaahtera, jota käytetään paljon koristekasvina. Englannista käännetyissä puutarhakirjoissa sitä kutsutaan kääpiöjapaninvaahteraksi. Varsinainen japaninvaahtera ("Acer palmatum") on lajin sukulainen, samoin toista sukulaislajia "Acer shirasawanum" on joskus kutsuttu suomeksi japaninvaahteraksi.


title: Hokkaidonvaahtera

text: Hokkaidonvaahtera kasvaa noin 2–3 m korkeaksi. Sen pyöreähköt lehdet ovat 8–10 cm halkaisijaltaan ja sormiliuskaiset. Jalostetuilla lajikkeilla 'Aconitifolium' ja 'Dissectum' liuskaisuus on voimakkaampaa; Dissectumin lehdet ovat pitsinkaltaiset. Syksyllä lehdet saavat voimakkaan oranssinpunaisen syysvärin.


title: Hokkaidonvaahtera

text: Hokkaidonvaahtera on alun perin kotoisin Honshūn ja Hokkaidōn saarilta Japanista. Se kasvaa tuoreissa runsasravinteisissa lehti- ja sekametsissä.


title: Japaninvaahtera

text: Japaninvaahtera ("Acer palmatum") on Aasiasta kotoisin oleva vaahteralaji. Puutarhamyymälöissä sitä sekoitetaan välillä hokkaidonvaahteraan ("Acer japonicum").


title: Japaninvaahtera

text: Japaninvaahtera kasvaa noin 1–2 metriä korkeaksi. Runko haarautuu usein maasta asti niin, että aikuisen kasvin muoto on kärjellään seisova pyramidi. Japaninvaahteran lehdet ovat 5–10 cm leveitä ja jakautuvat 5–7 sormimaiseen liuskaan. Japanissa siitä on kehitetty yli tuhat eri viljelymuotoa. Osa niistä on koko kesän punalehtisiä.


title: Japaninvaahtera

text: Japaninvaahtera kasvaa luonnonvaraisena Japanissa, Koreassa, Taiwanilla ja Kiinan itäosissa. Kasvuympäristöjä ovat tuoreet keskiravinteiset lehti- ja sekametsät, mutta joskus myös rehevät ja tulvivat jokivarsimetsät.


title: Yggdrasil

text: Yggdrasil (myös Mímameiðr tai Lérað) on skandinaavisen mytologian maailmanpuu, jonka runko, oksat ja juuret ulottuvat maailman kaikille tasoille. Yggdrasil on jättiläismäinen saarni, joka kannattelee koko maailmankaikkeutta.


title: Yggdrasil

text: Yggdrasillin juurella on kolme kaivoa tai lähdettä: Kohtalon lähde Urdarbrunnr eli Urdin kaivo, Hvergelmir eli jylisevä kattila ja Mímisbrunnr eli Mimirin lähde. Urdin kaivo on Asgårdiin johtavan juuren alla. Mimirin lähde on Jotunheimiin ulottuvan juuren alla. Niflheimiin ulottuvan juuren alta kumpuaa Hvergelmir, joki josta lähtevät kaikki luomakunnan yksitoista jokea.


title: Yggdrasil

text: Yggdrasilin oksilla istuu kaikkitietävä kotka, jonka silmien välissä on Veðrfölnir-haukka. Lohikäärme Nidhöggr jäytää Yggdrasilin juuria Niflheimissa. Orava Ratatosk toimii kotkan ja lohikäärmeen välisenä sanansaattajana. Samoin se puree puuta, jolloin siitä irtoaa lahoja oksia. Näiden lisäksi oksilla asuu neljä peuraa: Dain, Dvalin, Duneyr ja Durathror. Peurat edustavat neljää tuulta. Peurat syövät puun lehtiä ja silmuja. Koska puu kärsii sen asukkaiden aiheuttamista tuhoista, Urdin kaivon vierellä asuvat kolme nornaa kaatavat Yggdrasilin oksille päivittäin mudan ja veden sekoitusta.


title: Yggdrasil

text: Odin antoi Mimirille yhden silmistään, jotta sai juoda Yggdrasilin alla virtaavasta Mimirin lähteestä saadakseen viisauden. Hän hirttäytyi Yggdrasiliin yhdeksäksi päiväksi, jotta oppisi riimujen salaisuudet. Jumalat kokoontuvat päivittäin ja pitävät tuomioistuimensa Urdin kaivolla. Ragnarökin jälkeen pahasti kärsineestä Yggdrasilista on määrä tulla uuden elämän lähde.


title: Olli Joki

text: Olli Joki (s. 1943 Hämeenlinna) on suomalainen taidemaalari. Joki on opiskellut Taideteollisessa korkeakoulussa vuosina 1963-1966. Hänellä on ateljee Tampereen TampellArtissa ja Espanjan Fuengirolassa.


title: Olli Joki

text: Olli Joen maalaukset ovat esittäviä ja värikkäitä. Tavallisesti ne ovat myös kevyen impressionistisesti tai ekspressionistisesti sävyttyneitä. Monesti niissä on suuria väripintoja ja pieniä hahmoja. Aiheena on usein tanssi, musiikki ja soittimet, hevoset tai pyöräily. Kooltaan maalaukset ovat pienehköjä tai keskikokoisia.


title: Olli Joki

text: Olli Joen maalauksissa on nähty toistuvan kolme teemaa. Lämpimän ruskeiden Välimeren maisemien ohella on naisfiguureja, jotka ovat usein kohtalokkaan punaisia värimaailmaltaan. Kolmantena ovat sinisävyiset surrealistiset fantasiateokset, joissa on yksisarvisia ja planeettoja.


title: Olli Joki

text: Olli Joki äänestettiin Taloustaito-lehden äänestyksessä vuonna 2009 Suomen rakkaimpien nykytaiteilijoiden joukkoon, 16. sijalle. Joki on pitänyt suuren määrän näyttelyjä taidegallerioissa Suomessa ja ulkomailla


title: Kaatuneitten Omaisten Liitto

text: Kaatuneitten Omaisten Liitto (KOL) on suomalaisten sotaleskien vuonna 1945 perustama järjestö, johon myöhemmin liittyi myös kaatuneiden vanhempia.


title: Kaatuneitten Omaisten Liitto

text: Suomen taisteluissa toisessa maailmansodassa eli talvisodassa 1939-1940, jatkosodassa 1941-1944 ja Lapin sodassa 1944-1945 sekä myös suomalaisen SS-pataljoonan riveissä natsi-Saksan itärintamalla 1941-1943 kaatui yhteensä noin 90 000 suomalaista, joilta jäi noin 30 000 sotaleskeä ja yli 50 000 sotaorpoa. Jo sotien aikana sotalesket olivat perustaneet omia yhdistyksiään, jotka toimivat silloisen Suomen Aseveljien Liiton suojissa. Kun järjestö jouduttiin lakkauttamaan jatkosodan päättäneen Moskovan välirauhansopimuksen perusteella, perustettiin vuonna 1945 "Sotaleskien Huolto", joka yhdistyi seuraavana vuonna kahden muun yhdistyksen kanssa nimellä "Sotaleskien ja Kaatuneitten Omaisten Huolto". Nykyinen nimi otettiin vuonna 1958.


title: Kaatuneitten Omaisten Liitto

text: KOL vastaa kaatuneiden muistopäivän valtakunnallisesta järjestämisestä vuosittain toukokuun kolmantena sunnuntaina.


title: Kaatuneitten Omaisten Liitto

text: 2000-luvun alussa sotaorvot alkoivat perustaa omia yhdistyksiään, jotka liittyivät KOL:ään. Nykyään sotaorvot muodostavatkin jäsenistön pääosan, sillä sotaleskien keski-ikä on yli 90 vuotta. Liitto järjestää vuosittain valtakunnalliset hengelliset päivät. KOL:n lehti on vuonna 1945 perustettu "Huoltoviesti".


title: Boeing CH-47 Chinook

text: Boeing CH-47 Chinook on kaksimoottorinen ja -roottorinen raskas kuljetushelikopteri. Kaksi suurta, vastakkaisiin suuntiin pyörivää roottoria mahdollistavat kaiken tehon siirtämisen kopterin hyötykäyttöön, eikä erillistä vakauttavaa pyrstöroottoria tarvita. CH-47:n huippunopeus on 315 km/h. Sen pääasiallinen käyttökohde on joukkojen siirto. CH-47:n pääkäyttäjä on Yhdysvaltain maavoimat mukaan lukien reservijoukot ja kansalliskaarti sekä Britannian kuninkaalliset ilmavoimat. Lisäksi kopteria on sen pitkän historian aikana (1966–) toimitettu pariinkymmeneen maahan. Joukossa on myös muun muassa Libya, joka sittemmin joutui terrorismia suosivien maiden listalle.


title: Boeing CH-47 Chinook

text: Kopterin kaupallista versiota (Boeing 234 Chinook) käytetään muun muassa öljynporauslauttojen yhteyskoptereina, ja pelastuslaitoksien käytössä esimerkiksi metsäpalojen sammuttamiseen.


title: Boeing CH-47 Chinook

text: Kopteria valmistavat lisenssillä AgustaWestland sekä Kawasaki.


title: Boeing CH-47 Chinook

text: CH-47-kopteria on uudistettu kymmenkunta kertaa, ja malli on edelleen tuotannossa. Viimeisin kehitysversio CH-47F tuli tuotantoon 2006. Lisäksi kopterista on erikoisversioita. MH-47-kopterit on suunniteltu erityisesti erikoisjoukkojen tarpeisiin, ja perusversioon verrattuna niissä on muun muassa ilmatankkausmahdollisuus. HH-47-sarja taas on varusteltu etsintä- ja pelastustehtäviin.


title: Boeing CH-47 Chinook

text: Kopteria suunniteltaessa syntyi aluksi Chinookia pienempi kopterimalli, jota maavoimat ei kelpuuttanut. Tästä syntyi kuitenkin laivaston ja merijalkaväen käyttöön CH-46 Sea Knight.


title: Boeing CH-47 Chinook

text: Kopteria on käytetty muun muassa operaatio Desert Shieldissä ja operaatio Desert Stormissa.


title: Nida Senff

text: Dina ("Nida") Willemina Jacoba Senff (3. huhtikuuta 1920 Rotterdam – 27. kesäkuuta 1995 Amstelveen) oli alankomaalainen uimari, joka voitti 100 metrin selkäuinnin Kesäolympialaisissa 1936, ennen joukkuetoveriaan Rie Mastenbroekia. Hän voitti huolimatta siitä, että joutui kääntymään takaisin käännöksessä, kun ei osunut seinään. Senff voitti urallaan kaksi Alankomaiden mestaruutta 100 metrin selkäuinnissa, ja hänet valittiin Swimming Hall of Fameen vuonna 1983.


title: Gertjan Verbeek

text: Gertjan Verbeek (s. 1. elokuuta 1962 Deventer) on alankomaalainen jalkapallovalmentaja ja entinen pelaaja.


title: Gertjan Verbeek

text: Verbeek pelasi lähes koko uransa SC Heerenveenissä, jossa lopetti aktiiviuransa 32-vuotiaana 1994.


title: Gertjan Verbeek

text: Gertjan Verbeek aloitti valmennusuransa 1994 legendaarisen Heerenveen-luotsi Foppe de Haanin apuvalmentajana. Vuonna 2001 Verbeek siirtyi Heerenveenistä päävalmentajaksi Heracles Almeloon. Valmennettuaan Heraclesia kolme vuotta Verbeek palasi takaisin Heerenveeniin ja seurasi päävalmentajana 15 vuotta työskennellyttä Foppe de Haania.


title: Gertjan Verbeek

text: Heerenveenissä Verbeek suosi hyökkäävää jalkapalloa ja muun muassa Klaas-Jan Huntelaar ponnisti maailmalle Heerenveenistä Verbeekin aikana. Kesällä 2008 hän siirtyi Feyenoordin päävalmentajaksi. Pesti rotterdamilaisseurassa jäi kuitenkin lyhyeksi ja menestykseltään heikoksi. Feyenoordin kausi 2008/09 alkoi katastrofaalisen huonosti ja lopulta seurajohto sai tarpeekseen antaen Verbeekille potkut tammikuussa 2009. Feyenoord oli pudonnut liigassa kymmenen parhaan alapuolelle.


title: Gertjan Verbeek

text: Kesäkuussa 2009 Verbeek allekirjoitti kolmivuotisen sopimuksen Eredivisie-seura Heracles Almelon kanssa. Hän aloitti päävalmentajauransa seurassa aikanaan vuonna 2001. Huhtikuussa 2010 uutisoitiin, että Verbeek siirtyy kauden jälkeen AZ Alkmaarin peräsimeen. Verbeekin johdolla Heracles pelasi hienon kauden 2009/10 ja sijoittui kuudenneksi. Eredivisien Eurooppa-liigan karsinnoissa Heracles kuitenkin kärsi tappion Rodalle eikä selvinnyt eurokentille.


title: Gertjan Verbeek

text: Verbeekin debyyttikausi Alkmaarissa sujui hyvin ja seura sijoittui Eredivisiessä neljänneksi. Sama sijoitus toistui myös kaudella 2011/12 ja lisäksi Alkmaar eteni Alankomaiden cupin välieriin. Kaudella 2012/13 Verbeek palautti Alkmaarin pokaalikantaan neljän vuoden tauon jälkeen, kun seura juhli cup-mestaruutta kaadettuaan finaalissa PSV Eindhovenin 2–1. Liigassa kausi päättyi pettymykseen sijoituksen ollessa kymmenes. Kauden 2013/14 seura aloitti kohtuullisesti ja voitti neljä kauden kahdeksasta ensimmäisestä ottelusta. Seurajohto kuitenkin erotti Verbeekin yllättäen syyskuun lopussa 2013, vaikka joukkue oli juuri voittanut sarjakärki PSV:n. Potkujen syiksi seura ilmoitti epäluottamuksen Verbeekin ja johdon välillä.


title: Gertjan Verbeek

text: Lokakuun lopulla 2013 Verbeekistä tuli Saksan Bundesliigassa pelaavan 1. FC Nürnbergin päävalmentaja. Verbeekin tavoitteena oli nostaa Nürnberg pois Bundesliigan hänniltä, mutta seuran menestys jäi heikoksi myös alankomaalaisen alaisuudessa. Lopulta kahdeksan tappiota yhdeksässä perättäisessä ottelussa ja jumittuminen suoran putoajan paikalle johtivat Verbeekin potkuihin huhtikuun lopulla 2014. Nürnbergillä oli surkeista tuloksista huolimatta edelleen mahdollisuudet myös suoraan säilymiseen, kun liigaa oli pelaamatta kolme kierrosta.


title: Gertjan Verbeek

text: Vuoden 2014 lopussa Verbeek palasi valmentajaksi Saksaan allekirjoitettuaan sopimuksen 2. Bundesliigan VfL Bochumin kanssa. Verbeek luotsasi Bochumin ensimmäisellä kokonaisella kaudellaan 2015/16 viidenneksi 2. Bundesliigassa ja Saksan cupissakin tie katkesi vasta puolivälierissä. Kaudella 2016/17 Bochum pelasi heikommin ja sijoittui vasta yhdeksänneksi jääden kauas nousutaistelusta. Verbeek sai potkut Bochumista heinäkuussa 2017, vain muutama viikko ennen uuden sarjakauden alkua.


title: Gertjan Verbeek

text: Lokakuun lopussa 2017 Verbeek palasi valmentamaan kotimaahansa, kun hänestä tuli Eredivisien hännille juuttuneen FC Twenten päävalmentaja. Verbeek ei onnistunut nostamaan Twenteä pois putoamiskamppailusta, vaan seura vajosi hänen johdollaan liigan viimeiseksi. Verbeek sai potkut tehtävistään maaliskuun lopulla 2018.


title: Venäjän kerrostalopommit

text: Venäjän kerrostalopommit olivat sarja pommeja, jotka räjähtivät pääasiassa kerrostaloissa elo–syyskuussa vuonna 1999 Venäjällä. Räjähdykset tappoivat noin 300 ihmistä ja haavoittivat noin tuhatta. Kaksi pommia räjähti Moskovassa, ja lisäksi yksittäiset pommit Buinakskissa ja Volgodonskissa. Viranomaisille tulleen puhelinsoiton mukaan iskujen takana olivat tšetšeenit. Tšetšenian hallitus ei virallisesti myöntänyt osuuttaan iskuihin. Ainakin yhden puhelinsoiton ja muun muassa sissipäällikkö Šamil Basajevin mukaan tšetšeenit ja muut muslimiterroristit tekivät iskut.


title: Venäjän kerrostalopommit

text: Lännessä ja Venäjällä on esitetty vaihtoehtoinen salaliittoteoria kerrostalopommien tekijöistä. Sen mukaan Venäjän turvallisuuspalvelu FSB räjäytti pommit itse, koska halusi vierittää syyn niistä tšetšeenien niskoille. Tällöin olisi saatu syy toisen Tšetšenian sodan aloittamiselle ja Venäjää uhkaava hajoaminen estettyä. Salaliittoteoria esitetään suomeksi FSB-virkailija Aleksandr Litvinenkon ja historioitsija Juri Felštinskin kirjoittamassa kirjassa "Venäjä kuilun partaalla – turvallisuuspalvelut demokratian uhkana". Kirjan alkuperäisen painoksen kustansi Venäjältä paennut suurliikemies Boris Berezovski. Venäjän viranomaisten mielestä kirja on tyypillistä Berezovskin propagandakoneiston tuottamaa loanheittoa. Monia terrori-iskun tekijöinä pidettyjä on tuomittu tai surmattu Tšetšenian sodassa.


title: Venäjän kerrostalopommit

text: 8. syyskuuta 1999 kello 23.59.58 Kaakkois-Moskovassa Petšatnikin kaupunginosassa räjähti 300–400 kilogrammaa heksogeenipohjaista räjähdettä eräässä kerrostalossa Ulitsa Gurjanova -kadulla. Räjähdys tuhosi talosta yhdeksän kerrosta ja 108 asuntoa, ja sen seurauksena 95 ihmistä kuoli ja 150 haavoittui. Venäläiseen uutistoimistoon tulleen soiton mukaan pommi oli vastaus Tšetšenian ja Dagestanin kylien pommitukselle.


title: Venäjän kerrostalopommit

text: Dagestanissa Tšetšenian lähellä Buynaksissa räjähti 4. syyskuuta autopommi, joka tappoi 62 ihmistä ja haavoitti kymmeniä.


title: Venäjän kerrostalopommit

text:
Moskovan toinen pommi-isku tapahtui 13. syyskuuta, edellisten pommi-iskujen uhrien hautajaispäivänä. Silloin räjähti suuri pommi
Moskovassa Kashirskojen valtatien varressa kello viisi aamulla. Kahdeksan kerrosta meni maan tasalle, kaduille lensi sirpaleita ja betonia jopa satojen metrien päähän. 118 ihmistä kuoli ja 200 haavoittui. Venäjän presidentti määräsi näihin aikoihin sodan ”laittomia sotilasosastoja” vastaan Tšetšeniassa, vaikka ei ollut suoria todisteita tšetšeenejä vastaan. Salainen palvelu syytti iskusta TV:ssä islamilaisterroristi Mukhit Laipanovia, joka oli kuollut auto-onnettomuudessa samana vuonna.


title: Venäjän kerrostalopommit

text: Eteläisessä Volgodonskissa räjähti 16. syyskuuta kuorma-autoon asennettu pommi, joka tappoi 17 henkilöä.


title: Venäjän kerrostalopommit

text: Räjähdykset tapahtuivat pian islamilaisten tšetšeenisissien hyökättyä Dagestaniin. He valtasivat siellä muutamia kyliä ja julistivat valtaamansa pienet alueet uudeksi Venäjästä irralliseksi valtioksi. Venäjän sisäministeriön joukot saapuivat paikalle. Viranomaisille tulleen puhelinsoiton mukaan iskujen takana oli Dagestanin vapautusrintama, ja kerrostaloihin kohdistuvat pommi-iskut vastaus Venäjän toimille Dagestanissa. Terrori-iskut Venäjällä kohdistuivat muun muassa sotilaiden asuntoihin. Dagestanissa toimivia muslimisissejä johti Shamil Basajev.


title: Venäjän kerrostalopommit

text: Venäjän turvallisuusviranomaisten mukaan Venäjän pommit olivat Amir Khattabin ja Abu Umarin johtamien muslimiterroristiryhmien tekemiä. Iskujen johto olisi ollut Atšimez Gotšijajevilla. Khattab ja Umar ovat kiistäneet osuutensa iskuihin. FSB:n tutkinnan mukaan räjähteiden kuljetuksessa ja avustuksessa auttoivat muun muassa muutaman karatsailaiset ja Dagestanin avaarit.


title: Venäjän kerrostalopommit

text: Räjähdysaine oli valmistettu Urus-Martanissa lannoitetehtaassa. Räjähde lastattiin kuorma-autoon, josta eri ryhmät ottivat räjähdeosansa ja kuljettivat sen kohteisiin. Monet iskuissa avustaneet eivät olleet syntyperäisiä tšetšeenejä. Monia kerrostaloiskuihin syyllisiksi epäiltyjä on tapettu Tšetšenian sodassa, tai vangittu pitkäksi aikaa. Monet länsimaisetkin asiantuntijat uskovat, että Khattabin wahhabiittiryhmä oli Venäjän kerrostaloiskujen takana.


title: Venäjän kerrostalopommit

text:
Venäjän joukot olivat alkaneet luoda turvallisuusvyöhykettä Dagestaniin elokuun alussa. Tšetšeenisissien vastahyökkäys Dagestaniin tapahtui 7. lokakuuta. Sissit tekivät siellä hyökkäyksiä ja räjäyttivät pommeja. Venäjä vastasi omalla operaatiollaan elokuun lopulla, ja kapinalliset vetäytyivät Tšetšeniaan syyskuun loppupuolella. Jo syyskuussa venäläiset sotilaskoneet hyökkäsivät Tšetšenian pääkaupungin Groznyin ympäristössä oleviin kohteisiin. Tämä ja kerrostalopommit ajoivat Tšetšenian sotaan Venäjän kanssa. Venäjä julisti sodan 1. lokakuuta, ja maavoimat alkoivat edetä alueelle lokakuun loppupuolella.
Lännessä ja Venäjälläkin melko suositun teorian mukaan turvallisuuspalvelu FSB itse räjäytti tai räjäytytti pommit.
Terroriteot pantiin sitten tšetšeeni- ja muiden muslimiterroristien syyksi. Näin saatiin tekosyy Tšetšenian sodan aloittamiselle. Kun KGB-taustainen pääministeri Vladimir Putin esiintyi kovin sanoin televisiossa terroristeja vastaan, hänestä tuli kansan silmissä tiukka terroristeja tuhoava sankari. Tämän maineen turvin Putin voitti presidentinvaalit. FSB sai miehensä Venäjän johtoon häikäilemättömästi juonitellen. Korruptiosyytteitä vastaan pyristelevä presidentti Boris Jeltsin saatiin pelastettua. Tämän mukaan terrori-iskujen perimmäinen motiivi olisi ollut Venäjän hajoamisen estäminen. Ainakin osa iskujen tekijöistä saattoi olla FSB:hen kytköksissä olevia rikollisia. Teoriaa näyttäisi tukevan se, että Rjazanissa nähtiin nuorten venäläisten näköisten ihmisten asentavan pommia kellariin. Räjäytys pystyttiin estämään, mutta miliisi ei ehtinyt saada asentajia kiinni. Räjäytyksiä ei enää tämän jälkeen sattunut.
Tapausta esitettiin muutaman päivän ajan TV:ssä epäonnistuneena terrori-iskuna, kunnes FSB:n johtaja Nikolai Patrušev sanoi sen olleen harjoitus. Lisäksi Venäjä aloitti Tšetšenian vastaisen hyökkäyksen valmistelun jo keväällä 1999.


title: Venäjän kerrostalopommit

text: Venäjällä teoriaa ovat kannattaneet muun muassa tšetšeenit, Boris Kagarlitski, Vladimir Pribylovski, Anna Politkovskaja, Aleksandr Litvinenko ja kenraali ja poliitikko Aleksandr Lebed. Ulkomailla ajatusta on tuonut esille David Satter. Tämä salaliittoteoria esitetään muun muassa Juri Feštinskin ja Aleksandr Litvinenkon kirjassa "Venäjä kuilun partaalla". Tämän kirjan kustansi alkujaan maasta paennut oligarkki Boris Berezovski. Myös Satter on kytköksissä Berezovskiin. Näin ollen Venäjän viranomaisten ja muutamien läntistenkin asiantuntijoiden mielestä salaliittoteoria on tarkoitettu tukemaan Berezovskia. Duumassa oli 2000-luvun alussa vireillään salaliittoteoriaa koskeva tutkimus, mutta tutkimusta ajaneet komitean jäsenet ovat joutuneet muun muassa murhien ja pahoinpitelyjen kohteiksi. Muutenkin salaliittoteoriaa julkisesti tukeneet ovat joutuneet onnettomuuksien ja väkivallan kohteeksi. Komiteassa olivat Sergei Kovaljov, Juri Štšekotšihin ja Sergei Jušenkov, joista kaksi viimeistä murhattiin.


title: Venäjän kerrostalopommit

text: Litvinenko myrkytettiin poloniumilla Lontoossa vuonna 2006. Lebed kuoli helikopterionnettomuudessa Tšetšeniassa, ja Politkovaskaja surmattiin. Tuntemattomat murhamiehet ovat surmanneet monta muutakin Tšetšenian sotatoimien ihmisoikeusrikkomuksia arvostellutta ihmisoikeusaktivistia, muun muassa Natalia Estemirovan.


title: Foppe de Haan

text: Foppe de Haan (s. 26. kesäkuuta 1943 Lippenhuizen, Alankomaat) on alankomaalainen jalkapallovalmentaja ja entinen pelaaja.


title: Foppe de Haan

text: Pelaajaurallaan de Haan pelasi vain amatööritasolla. Valmentajana hän on luotsannut kotimaassaan seuratasolla Akkrumia, Drachtster Boysia, AVV:tä, Steenwijkia ja Heerenveeniä. Parhaiten hänet muistetaan Heerenveenistä.


title: Foppe de Haan

text: de Haan toimi Heerenveenin päävalmentajana vuosina 1985–1988 ja 1992–2004. Hän nosti seuran Eredivisiehen vuonna 1993. Vuosina 1993 ja 1997 de Haan johdatti Heerenveenin Alankomaiden cupin loppuotteluun, lisäksi hän luotsasi seuran Mestarien liigan paikkaan oikeuttaneelle toiselle sijalle Eredivisiessä vuonna 2000.


title: Foppe de Haan

text: Alankomaiden alle 21-vuotiaiden maajoukkueen päävalmentajana de Haan toimi vuodesta 2004. Hän luotsasi joukkueen ikäluokan EM-kultaan vuonna 2006. Vuoden 2007 alle 21-vuotiaiden EM-kotikisoissa Alankomaat otti jälleen mestaruuden de Haanin johtamana.


title: Foppe de Haan

text: Pekingin olympialaisissa 2008 de Haan luotsasi Alankomaiden olympiajoukkuetta, jonka tie katkesi puolivälierissä 2–1-tappioon sittemmin olympiakultaa voittaneelle Argentiinalle.


title: Foppe de Haan

text: De Haan ilmoitti keväällä 2009 lopettavansa valmennusuransa heinäkuussa, jolloin hänen sopimuksensa Alankomaiden jalkapalloliiton kanssa päättyi. Hän ei kauaa malttanut eläkepäiviään viettää, vaan siirtyi lokakuussa 2009 eteläafrikkalaisen Ajax Cape Townin päävalmentajaksi.


title: Foppe de Haan

text: Vuonna 2009 de Haan palkittiin Rinus Michel oeuvre -palkinnolla elämäntyöstään jalkapallossa.


title: Foppe de Haan

text: De Haan luotsasi Ajax Cape Townin Etelä-Afrikan liigassa hopealle kaudella 2010/11. Veteraanivalmentaja jätti seuran kauden jälkeen siirtyen Tuvalun maajoukkueen päävalmentajaksi. De Haan luotsasi Tuvalua vuoden 2011 Pacific Games -turnauksessa. Tuvalu voitti hänen johdollaan yhden alkulohkonsa viidestä ottelusta. Syyskuussa 2011 hän palasi SC Heerenveenin organisaatioon juniorivalmennuksen johtotehtäviin.


title: Foppe de Haan

text: Lokakuussa 2015 de Haan palasi Heerenveenin päävalmentajan tehtäviin Dwight Lodewegesin jätettyä seuran. De Haanin johdolla Heerenveen paransi peliesityksiään Eredivisiessä. Lopulta seura nousi kolme pykälää sarjataulukossa ja sijoittui de Haanin alaisuudessa sijalle 12. De Haanin korvasi kauden jalkeen Jurgen Streppel.


title: Foppe de Haan

text: Tammikuussa 2017 de Haanista tuli Alankomaiden naisten jalkapallomaajoukkueen apuvalmentaja. Yhdessä Sarine Wiegmanin kanssa hän luotsasi Alankomaat historialliseen mestaruuteen EM-lopputurnauksessa 2017. Syksyllä 2017 de Haan jätti tehtävänsä.


title: Unkarinvizsla

text: Unkarinvizsla on Unkarista lähtöisin oleva koirarotu, ja kuuluu FCI-ryhmään 7.


title: Unkarinvizsla

text:
Unkarinvizsloja on lyhyt- ja karkeakarvaisia.
Vizslat ovat lempeitä, ystävällisiä ja tarmokkaita metsästyskoiria. Unkarinvizslalla on kotimaassaan Unkarissa erinomainen maine työkoirana. Se nauttii suunnattomasti päästessään veteen noutamaan ammutun linnun. Kumppanina se on hyvä ja lempeä perheenjäsen, mutta saattaa olla melko suojeleva, joten se vaatii määrätietoisen käsittelyn. Asiaan perehtyvälle se on helppo koulutettava, oikea monitoimikoira. Uros saattaa olla aggressiivisempi kuin narttu, mutta kumpikaan ei sovi vahtikoiraksi. Ne ovat uskollisia ja toimeliaita metsästyskoiria. Vizsla on sinnikäs, voimakas ja tyylikäs seisoja. Unkarinvizsla sopii lapsiperheisiin, joihin se usein otetaan pikemmin seura- kuin metsästyskoiraksi. Rotu on jalostettu kotimaassaan monipuoliseksi metsästyskoiraksi ja loistavan hajuaistinsa ja oppivan luonteensa on helposti koulutettavissa tehtävään. Suomessa rotu kuuluu Saksanseisojakerho Ry:n alaisuuteen. Rotu on hyvin energinen ja vaatii paljon liikuntaa, joten pelkäksi kotikoiraksi se ei sovellu. Vizsloilla on voimakas riistavietti ja jo tämänkin vuoksi rotu ei ole seurakoirarotu. Unkarinvizsla on menestynyt rotuna myös agilityssä.
Unkarinvizslan sanotaan polveutuvan unkarilaisten valloittajien mukanaan tuomista koirista, joita kutsuttiin myös turkkilaisiksi keltaisiksi koiriksi. Nykykäsityksen mukaan rotu ei kuitenkaan ole todennäköisesti 150 vuotta vanhempi ja se on pointterin, saksanseisojan, kopon ja württembergin risteytyksen tulos. Vizslasta tuli nopeasti suosittu, mutta rotu lähes hävisi maailmansotien aikana. Toisen maailmansodan jälkeen tehdyissä risteytyksissä vizslaan mahdollisesti risteytettiin italianajokoiraa. risteytyksen tulos. Unkarinvizsla kuuluu FCI:n roturyhmään 7. Suomessa unkarinvizslan rodunomaisia käyttöominaisuuksia mitataan kanakoirien erikoiskokeella (KAER), ja sen rotujärjestö on Saksanseisojakerho ry.


title: Unkarinvizsla

text: Unkarinvizsla on monipuolinen ja monikäyttöinen metsästyskoira, jonka tulee toimia niin aukealla, metsässä kuin vedessäkin. Niiden tyypilliset ominaisuudet ovat: erinomainen hajuaisti, kiinteä seisonta, erinomainen nouto sekä määrätietoinen ja innokas riistan seuraaminen uidessa.


title: Unkarinvizsla

text: Lyhytkarvainen unkarinvizsla on melko harvinainen Suomessa, on olemassa myös karkeakarvainen unkarinvizsla, mikä on oma rotunsa ja vielä harvalukuisempi.


title: Unkarinvizsla

text: Suomeen on tuotu paljon hyviä unkarinvizsloja rodun kotimaasta sekä muualta Euroopasta. Vizslojen kasvattajia löytyy Suomesta noin 10 kappaletta.


title: Juno (täsmennyssivu)

text: Juno voi tarkoittaa ainakin seuraavia:


title: Dick Advocaat

text: Dick Advocaat (s. 27. syyskuuta 1947 Haag) on alankomaalainen jalkapallovalmentaja ja entinen pelaaja. Syyskuusta 2018 lähtien hän on toiminut FC Utrechtin päävalmentajana.


title: Dick Advocaat

text: Advocaat ei noussut pelaajana maailmanmaineeseen. Keskikenttäpelaaja pelasi urallaan alankomaalaisseuroissa ADO Den Haagissa, VVV Venlossa, Roda JC:ssä, Sparta Rotterdamissa ja FC Utrechtissa sekä yhdysvaltalaisessa Chicago Stingissä.


title: Dick Advocaat

text:
Advocaat aloitti valmennusuransa 32-vuotiaana Haarlemin ja SVV:n valmentajana ennen siirtymistään Rinus Michelsin apuvalmentajaksi Alankomaiden jalkapallomaajoukkueeseen. Advocaat seurasi legendaarista Michelsiä päävalmentajana 1992.
Hän johdatti Alankomaat puolivälieriin MM-kisoissa 1994. Kisojen jälkeen Advocaat teki tilaa Guus Hiddinkille ja siirtyi PSV Eindhovenin päävalmentajaksi.


title: Dick Advocaat

text: PSV:ssä Advocaat voitti valmentajauransa ensimmäiset pokaalit, 1996 Alankomaiden cupin ja 1997 Alankomaiden-mestaruuden. Advocaat lähti eindhovenilaisseurasta 1998 ja siirtyi Skotlannin suurseuran, glasgow'laisen Rangersin päävalmentajaksi. Advocaat hankki Rangersiin tukun maamiehiään, muun muassa Giovanni van Bronckhorstin, Michael Molsin ja Ronald de Boerin.


title: Dick Advocaat

text: Advocaat johdatti Rangersin Skotlannin cupin voittoon 1999 ja 2000 sekä Skotlannin valioliigan voittoon 1999 ja 2000. Rangersin paikallisvastuja Celticin voitettua Skotlannin kentillä triplan (liigamestaruus, cup-voitto ja liigacup-voitto) Advocaat sai potkut seuran päävalmentajan paikalta.


title: Dick Advocaat

text: Advocaat palasi Alankomaiden jalkapallomaajoukkueen päävalmentajaksi 2002 Louis van Gaalin saatua potkut. Advocaat johdatti Alankomaat EM-kisoihin 2004. Joukkueen matka tyssäsi välierätappioon Portugalille. Median ja joidenkin pelaajien kritiikin seurauksena Advocaat joutui jättämään maajoukkuevalmentajan tehtävät 2004.


title: Dick Advocaat

text: Potkujen jälkeen kesällä 2004 Advocaat palkattiin saksalaisjoukkue Borussia Mönchengladbachin päävalmentajaksi. Hän kuitenkin erosi puolisen vuotta myöhemmin, huhtikuussa 2005. Kesällä 2005 Advocaat palkattiin Arabiemiirikuntien maajoukkuevalmentajaksi, mutta jo syyskuussa hän siirtyi Etelä-Korean päävalmentajaksi. Advocaat jatkoi näin ollen alankomaalaisten päävalmentajien sarjaa.


title: Dick Advocaat

text: Saksan MM-kisoissa kesällä 2006 Advocaatin valmentaman Etelä-Korean oli tyytyminen alkulohkon kolmanteen sijaan. Etelä-Korea voitti Togon 2–1, pelasi tasan Ranskan kanssa ja hävisi Sveitsille 2–0.


title: Dick Advocaat

text: Advocaat jätti Etelä-Korean maajoukkueen ja siirtyi Venäjän jalkapalloliigassa pelaavan FK Zenit Pietarin päävalmentajaksi. Pietarilaisseurassa Advocaat on nauttinut suurta arvostusta, joka nousi entisestään kun Zenit voitti Venäjän-mestaruuden kaudella 2007. Anatoli Tymoštšukin ja Andrei Aršavinin tähdittämä Zenit voitti mestaruuden tasaisessa sarjassa kahden pisteen erolla Spartak Moskovaan. Mestaruus oli Zenitille seurahistorian ensimmäinen Venäjän liigassa.


title: Dick Advocaat

text: Advocaatin johdolla Zenit pelasi loistavasti myös kauden 2007–2008 UEFA Cupissa, joka huipentui joukkueen osalta loppuotteluun skottiseura Rangersia vastaan. Välierissä Zenit kohtasi Bayern Münchenin, jonka se murskasi kotikentällään 4–0 ja eteni loppuotteluun yhteismaalein 5–1. Manchesterissä pelatussa loppuottelussa Zenit vei lopulta pidemmän korren kaatamalla Rangersin Igor Denisovin ja Konstantin Zyrjanovin maaleilla 2–0.


title: Dick Advocaat

text: Venäjän liigassa kausi 2008 ei sujunut eurorasituksien varjossa odotusten mukaisesti. Mestaruus karkasi jo ennen kauden loppua FK Rubin Kazanille. Heikommasta menestyksestä huolimatta Zenitin seurajohto luottaa Advocaatiin, jonka ilmoitettiin jatkavan sopimuksen loppuun, kauteen 2009 saakka. Lopulta Zenit sijoittui viidenneksi.


title: Dick Advocaat

text: Toukokuussa 2009 uutisoitiin, että Advocaat olisi siirtymässä vuoden 2010 alusta alkaen Belgian maajoukkuevalmentajaksi. Huhut saivat vahvistuksen kesäkuussa, kun Advocaat allekirjoitti vuoteen 2012 ulottuvan sopimuksen Belgian jalkapalloliiton kanssa. Hän aloitti työssään tammikuussa 2010.


title: Dick Advocaat

text: Elokuussa 2009 Advocaat sai potkut Zenitin päävalmentajan tehtävistä. Viimeinen pisara oli Zenitin 0–2 tappio FK Tom Tomskille. Zenit ei ole menestyskauden 2007/08 jälkeen menestynyt toivotulla tavalla, mikä koitui alankomaalaisen kohtaloksi. Zenit oli potkujen aikaan Venäjän valioliigassa seitsemäntenä. Potkujen taustalla oli myös Advocaatin keväinen ilmoitus siirtyä Belgian maajoukkuevalmentajaksi kauden jälkeen.


title: Dick Advocaat

text: Zenit-potkujen ja Belgian jalkapallomaajoukkueen surkean menestyksen vuoksi Advocaat aloitti uudessa tehtävässään jo syyskuussa 2009. Advocaatin tavoitteena oli nostaa Belgia takaisin takavuosien menestystasolle ja urakka alkoi lokakuussa, kun Belgia kohtasi jo merkityksettömässä MM-karsintaottelussa Turkin.


title: Dick Advocaat

text: Joulukuun alussa 2009 Advocaatista tuli AZ Alkmaarin päävalmentaja Ronald Koemanin potkujen jälkeen. Advocaat hoiti AZ:n valmennustehtäviä maajoukkuevalmennuksen ohella kauden 2009–2010 loppuun saakka.


title: Dick Advocaat

text: Huhtikuun puolivälissä 2010 Advocaat erosi yllättäen Belgian maajoukkuevalmentajan tehtävistä. Hän ehti toimia tehtävässä vain reilut puoli vuotta. Advocaatin huhuttiin siirtyvän Guus Hiddinkin seuraajaksi Venäjän peräsimeen. Sopimus varmistui toukokuun puolivälissä ja Advocaat siirtyi tehtäviinsä kesällä 2010. Advocaatin johdolla Venäjä voitti karsintalohkonsa ja selvisi EM-kisoihin 2012.


title: Dick Advocaat

text: Vappuna 2012 Advocaat ilmoitti jättävänsä Venäjän maajoukkuevalmentajan tehtävät EM-kisojen jälkeen. Pian ilmoituksensa jälkeen Advocaat allekirjoitti vuoden sopimuksen PSV Eindhovenin kanssa. Hän palaa 14 vuoden tauon jälkeen seuran päävalmentajaksi EM-kisojen jälkeen. EM-lopputurnauksen Venäjä aloitti vahvasti murskaamalla Tšekin 4–1. Tasapeli isäntamaa Puolaa vastaan pakotti joukkueen nappaamaan pisteen Kreikalta lohkon päätöskierrokselta. Tiiviisti puolustanut Kreikka aiheutti Advocaatin miehistölle suuria vaikeuksia ja lopulta Venäjä jäi maaleitta Kreikan Georgios Karagounisin osuttua kertaalleen. Tšekin voitettua samaan aikaan Puolan 1–0, päättyi Advocaatin suojattien turnaus jo alkulohkovaiheeseen.


title: Dick Advocaat

text: Advocaatin paluu PSV:n peräsimeen ei tuonut seuralle kaivattua mestaruutta. Eredivisiessä titteli karkasi AFC Ajaxille ja cupin loppuottelussa AZ Alkmaar vei voiton 2–1. Finaalitappion jälkeen Advocaat ilmoitti jättävänsä PSV:n päävalmentajan tehtävät.


title: Dick Advocaat

text: Lokakuun puolivälissä 2013 Advocaat palasi kauden loppuun ulottuvalla sopimuksella AZ Alkmaarin päävalmentajaksi. Hän johdatti seuran liigassa kahdeksanneksi ja jätti seuran kauden jälkeen.


title: Dick Advocaat

text: Heinäkuussa 2014 Advocaat teki kaksivuotisen sopimuksen Serbian jalkapallomaajoukkueen kanssa. Serbian EM2016-karsinnat alkoivat heikohkosti tasapelillä Armeniaa vastaan. Advocaatin suojatit hävisivät Portugalille ja kotiottelu Albaniaa vastaan jouduttiin keskeyttämään yleisössä alkaneiden väkivaltaisuuksien takia. Lopulta 1–3 kotitappio Tanskalle koitui Advocaatin kohtaloksi ja hän sai potkut marraskuussa 2014.


title: Dick Advocaat

text: Maaliskuussa 2015 Advocaatista tuli Englannin Valioliigassa putoamiskamppailuun juuttuneen Sunderlandin päävalmentaja. Advocaatin johdolla Sunderland ryhdistäytyi riittävästi noustakseen putoamisviivan yläpuolelle ja säilyttääkseen sarjapaikkansa kolmen pisteen turvin. Kausi 2015/16 alkoi kuitenkin samoissa merkeissä ja joukkue vajosi syksyllä valioliigan hännille. Hollantilaisvalmentajan pesti seuran kanssa päättyi lokakuun alussa.


title: Dick Advocaat

text: Toukokuussa 2016 Danny Blind nimesi Advocaatin apuvalmentajakseen Alankomaiden jalkapallomaajoukkueeseen. Elokuussa 2016 Advocaat siirtyi Turkin Superliigaan Fenerbahçen päävalmentajaksi. Advocaat luotsasi Fenerbahçen Eurooppa-liigassa alkulohkonsa voittoon ennen Manchester Unitedia. Pudotuspeleissä tie katkesi kuitenkin jo ensimmäiselle kierrokselle venäläistä FK Krasnodaria vastaan.


title: Dick Advocaat

text: Toukokuun alussa 2017 ilmoitettiin, että Advocaatista tuli kolmatta kertaa Alankomaiden jalkapallomaajoukkueen päävalmentaja. Hänen sopimuksensa kattaa MM2018-karsinnat. Advocaatin debyyttiottelussa Alankomaat murskasi Luxemburgin 5–0 MM-karsintaottelussa. Seuraava karsintaottelu päättyi murskatappioon Ranskaa vastaan 4–0, mutta tämän jälkeen Advocaat luotsasi joukkueensa voittoihin Bulgariasta, Valko-Venäjästä ja Ruotsista. Tulokset eivät kuitenkaan riittäneet, sillä "Oranje" jäi karsintalohkonsa kolmanneksi Ruotsia heikomman maalieronsa vuoksi. Karsintojen jälkeen Advocaat luotsasi Alankomaat vielä kahteen maaotteluvoittoon Skotlantia ja Romaniaa vastaan. Jättäessään maajoukkueen valmentajan tehtävät marraskuussa 2017, Advocaatista tuli eniten Alankomaiden maajoukkueen otteluita voittanut päävalmentaja 37 voitolla.


title: Dick Advocaat

text: Tammikuun alussa 2018 Advocaat palasi loppukaudenmittaisella sopimuksella Sparta Rotterdamin päävalmentajaksi. Maaliskuussa vahvistettiin, että hänen seuraajakseen kauden jälkeen tulee Henk Fraser. Advocaat ei onnistunut kevätkauden pestillään nostamaan Spartaa pois putoamisviivan alapuolelta ja seura putosi Eredivisiestä kauden päätteeksi.


title: Dick Advocaat

text: Syyskuussa 2018 Advocaatista tuli Eredivisie-seura FC Utrechtin päävalmentaja.


title: FC Rànger's

text: FC Rànger's on andorralainen jalkapalloseura, jonka kotikaupunki on maan pääkaupunki Andorra la Vella. Vuonna 1981 perustettu seura voitti ensimmäisen mestaruutensa keväällä 2006.


title: UE Sant Julià

text: UE Sant Julià on andorralainen jalkapalloseura, jonka kotikunta on Sant Julià de Lòria. Vuonna 1982 perustettu seura on voittanut Andorran-mestaruuden kahdesti.


title: Batman (vuoden 1992 animaatiosarja)

text: Batman () on DC Comicsin sarjakuviin perustuva animaatiosarja, jota tuotettiin neljän tuotantokauden ja 85 jakson verran. Se sai neljästi Emmy-palkinnon. Sarjaa esitettiin Yhdysvalloissa 5. syyskuuta 1992 ja 16. syyskuuta 1995 välisenä aikana. Sen tuottajiin kuuluivat muun muassa Bruce Timm, Eric Radomski ja Alan Burnett. Tämä sarja on luultavasti tunnetuin Batman-sarja.


title: Batman (vuoden 1992 animaatiosarja)

text: Sarjan keskushenkilö on Batman, Bob Kanen alun perin vuonna 1939 kehittämä supersankari. Sarjakuvien tavoin animaatiosarja keskittyy Batmanin seikkailuihin kuvitteellisessa Gotham Cityn kaupungissa. Hän puolustaa kaupunkiaan useilta omalaatuisilta rikollisilta, kuten Jokerilta, Pingviiniltä, Pakkasherralta, Myrkkymuratilta, Harlekiiniltä ja Arvuuttajalta.


title: Batman (vuoden 1992 animaatiosarja)

text: Sarjan ensimmäinen tuotantokausi sisälsi 65 jaksoa. Jaksot näytettiin sekalaisessa järjestyksessä Fox-kanavalla vuosina 1992–1993. Toiselle tuotantokaudelle sarja sai uuden nimen "The Adventures of Batman and Robin", jolla sitä esitettiin kolme viimeistä tuotantokautta. Toinen ja kolmas tuotantokausi kestivät kymmenen jaksoa vuosien 1993–1994 aikana. Vuonna 1995 esitetty neljäs kausi oli viiden jakson mittainen. Kaksi vuotta myöhemmin Warner Bros. Animation tilasi sarjasta uusia jaksoja, minkä seurauksena syntyi spin-off-sarja "The New Batman Adventures". Tätä sarjaa esitettiin vuosien 1997–1999 aikana yhteensä 24 jakson verran.


title: Batman (vuoden 1992 animaatiosarja)

text: Sarja julkaistiin vuosina 2004–2006 Yhdysvalloissa DVD:lle neljässä osassa, joista viimeinen sisälsi The New Batman Adventuresin jaksot.


title: Batman (vuoden 1992 animaatiosarja)

text:
Vuonna 1990 tuottaja Bruce Timmin esimies Jean McCurdy kutsui koolle ryhmän, joka pääasiassa oli tehnyt Tiny Toons -animaatiosarjaa, ja kertoi kokouksessa Warner Bros. -yhtiöllä olevan uusia animaatioprojekteja, muun muassa Batman. Timm kertoi menneensä kokouksen jälkeen suoraan kotiinsa ja alkaneensa saman tien piirtää Batmanin kuvia. Seuraavassa McCurdyn pitämässä kokouksessa Timm esitteli piirustuksiaan Batmanista ja sai McCurdyn innostumaan niistä. Noin 1–2 kuukautta myöhemmin McCurdy kutsui Timmin ja Eric Radomskin toimistoonsa ja kertoi heille haluavansa heidän valmistavan lyhyen pätkän siitä, millaiselta tämä uusi Batman-animaatiosarja näyttäisi. Saatuaan lyhytanimaationsa valmiiksi vuonna 1991 he esittelivät sen McCurdylle, joka piti näkemästään ja meni itse henkilökohtaisesti Warnerin johtokunnan luokse kertomaan haluavansa Timmin ja Radomskin tekevän uuden Batman-animaatiosarjan.
Kaksikko pääsi toteuttamaan sarjaa, mutta he olivat vielä tuohon aikaan ensikertalaisia tuottajina. Timm ja Radomski eivät vielä tunteneet kaikkia rajoja, joita animaatiossa ei voinut vielä tehdä, mutta he myös samalla halusivat tehdä jotain radikaalia ja niin sanotusti rikkoa animaation rajoja, joita kukaan muu ei ollut vielä tehnyt. He halusivat tehdä sarjasta aivan omanlaisensa verrattuna muihin Batman-sarjoihin ja -elokuviin, kuten "The New Adventures of Batman", "Batman – paluu" ja "Superystävät". Tarkoitus oli keskittyä luomaan sarjaan tunnelmaa, salaperäisyyttä, ympäristön tuomaa ilmapiiriä ja draamaa. He halusivat tehdä sarjan ensimmäisestä jaksosta ”Lepakkoja ja ihmisiä” (”On Leather Wings”), jossa Batmanin päävihollisena esiintyy Ihmislepakko, vanhan kauhuelokuvan tyylisen. Sarjan ensimmäiset jaksot ja hahmojen äänet eivät olleet vielä Timmin mukaan hänen haluamallaan tasolla ennen kaksiosaista jaksoa Kaksinaama, osa 1 ja 2 (”Two-Face: Part I & II”). Useat jaksot olivat film noir -tyyppisiä, ja tämän tunnelman mahdollisti Eric Radomskin idea tehdä valkoisten sijaan aivan mustia storyboardeja. Tämä kuitenkin vaikeutti kuvien värittämistä, koska heillä oli rajallinen määrä rahaa käytettävissä. Samalla he aiheuttivat puheenaihetta siitä miten tumma ja pimeä sarja onkaan. Muun muassa televisiokanava FOX kertoi heidän olleen juuri rajamailla siitä miten tumma ohjelma voi olla. Timm kehitti sarjalle 1940-luvun tunnelman art deco -rakennuksineen ja -autoineen sekä ihmisten pukeutumistyylineen.


title: Batman (vuoden 1992 animaatiosarja)

text:
Bruce Timm oli suunnittelemassa lähes kaikkia sarjan hahmoja DC Comicsin sarjakuvien pohjalta, lukuun ottamatta Pakkasherraa, Ihmislepakkoa ja Hullua Hatuntekijää. Hänen suurimpana vaikuttaja Batmanin luomisessa oli Max Fleischerin 1940-luvulla luoma lyhytanimaatio "Teräsmies". Naishahmot tuottivat Timmille aluksi hieman hankaluuksia: ne näyttivät joko liian maskuliinisilta tai jäykiltä. He palkkasivat Timmin tunteman Lynne Naylorin tekemään heille tusinan piirroksia muun muassa Myrkkymuratista ja Renee Montoyasta, joista Timm loi omanlaisensa piirroksen yhdistelemällä eri Naylorin piirtämien hahmojen olemuksia.
Sarjan päähenkilöstä Batmanista oli tarkoitus luoda Gotham Cityn pahuuden synkkä kostaja, joka oli ensimmäisissä jaksoissa uransa alkuvaiheessa. Hahmon tuli esiintyä vain öisin ja käyttää laitteitaan, ovelaa etsivän kykyjään ja pelottavaa imagoaan taistellessaan Gothamin rikollisia vastaan. Lisäksi Batmanin oli oltava hiljainen sankari, joka puhui vain tarvittaessa ja lyhyesti. Vaikka häntä saatetaankin pitää välillä omankädenoikeuden harjoittajana, Batmanin seuraa periaatteitaan ja pyrkii olemaan tappamatta ketään. Hän voi pelotella rikollisia vaikka roikottamalla heitä korkean rakennuksen reunalta, mutta ei koskaan alentuisi rikollisten tasolle ja suorittaisi murhia.


title: Batman (vuoden 1992 animaatiosarja)

text: Lopullisessa sarjassa Batman ei luottanutkaan laitteisiin kovin usein vaan mieluummin etsivän kykyihinsä ja taistelutaitoihinsa. Batmanin tappelutekniikat ja -liikkeet olivat usein sekoitus judoa, jujutsua, karatea ja vanhanaikaisia katutappelijan taitoja. Hänen älykkyytensä tuotiin usein esiin johtolankojen sekä arvoitusten ratkaisemisena ja tieteellisenä ymmärryksenä laboratoriokokeiden tekijänä. Lisäksi hänen naamioitumiskykynsä pääsi sarjan aikana usein esille. Psyykkistä kykyä pyrittiin myös tuomaan hahmoon erilaisten taistelutilanteiden yhteydessä. Usein vaarallisen tilanteen aikana Batman ei aina voinut ottaa esiin oikeaa välinettä pelastaakseen itsensä. Useimmiten näissä tilanteissa hän selviäisi tilanteista terävän älynsä ansiosta. Yksi merkittävä tekijä hahmon kokonaisuudessa oli pelko. Se olisi Batmanin tehokkain ase ja salaperäisen luonteensa ansiosta hän kykenisi levittämään itsestään yli-inhimillisen imagon.


title: Batman (vuoden 1992 animaatiosarja)

text: Batmanin pukusuunnittelusta vastasi Bruce Timm, joka loi hahmon asun oman lapsuutensa 1960-luvun Batmanin televisiosarjan mukaiseksi.


title: Batman (vuoden 1992 animaatiosarja)

text: Dick Graysonin tarina pohjautui melko lailla sarjakuvaversioon. Hän syntyi akrobaattiperheeseen, joka oli osana sirkusta ”Lentävät Graysonit” -numerona, josta Graysonin akrobaattiset kyvyt ovat peräisin. Hänen vanhempiensa jouduttua jengin murhakohteeksi kesken sirkusesityksen Bruce Wayne otti pojan huostaansa ja adoptoi tämän. Waynen salaisen henkilöllisyyden paljastuttua Graysonille Wayne koulutti pojasta apulaisen taisteluun rikollisia vastaan.


title: Batman (vuoden 1992 animaatiosarja)

text: Grayson on kuitenkin vanhempi mitä alkuperäisissä sarjakuvissa, eikä hänestä haluttu tehdä kokopäiväistä apulaista. Robin on juuri 20 vuotta täyttänyt nuori mies, joka toimii Batmanin apulaisena satunnaisesti. Samalla hän käy collegea Gotham State Universityssä opiskellen kriminologiaa. Taistellessaan rikollisia vastaan Robin käyttää apunaan refleksejään, akrobaattisuuttaan, vahvuutta ja kestävyyttä. Hän käyttää myös aseenaan verbaallisuuttaan toisin kuin Batman.


title: Batman (vuoden 1992 animaatiosarja)

text: Sarjan päävihollisesta, ja Batmanin arkkivihollisesta Jokerista haluttiin luoda pelottava klovni, joka on samalla leikkisä ja vitsikäs mielipuolinen sarjamurhaaja. Hänet luotiin myös älykkääksi ja teatraaliseksi. Hän ei tee rikoksia, jos ne eivät samalla mahdollista näyttävyyttä. Huolimatta pelottavasta olemuksestaan ja psykopaattisuudestaan Jokerin tarkoitus sarjassa oli olla myös hauska näppärine ja älykkäine vuorosanoineen. Hänet luotiin sukkelaksi ja aina valmiiksi sarkasmiin tai koomisiin letkautuksiin tilanteesta riippumatta. Muun muassa käsikirjoittaja Paul Dini piti Jokerin motiivina usein epäreiluja vitsejä, jotka ovat sopimattomia vakaviin tilanteisiin.


title: Batman (vuoden 1992 animaatiosarja)

text: Alkuperältään Jokeri oli kunnianhimoinen rikollinen, jolla oli kieroutunut huumorintaju. Huolimatta pellemäisestä ulkonäöstään Jokeri on Batmanin vaarallisimpia vihollisia. Hänen aseistukseensa kuuluu tappavia laitteita, kuten sähköiskuja antavia nappeja, happoa syökseviä kukkia, räjähtäviä pierutyynyjä, partaveitsen teräviä pelikortteja ja kenties vaarallisin kehittämänsä aine Jokerimyrkky. Pienikin ruiske saa ihmisen villiin naurukohtaukseen, jota seuraa hetkellinen halvaantuminen. Isompi annos puolestaan johtaa välittömään kuolemaan ja jättää uhrin kasvoille Jokerin virneen.


title: Batman (vuoden 1992 animaatiosarja)

text: Jokeri haluaa olla Gothamin paras rikollispomo ja hämmentää Batmania tyrmistyttävän mustalla komedialla tehdessään rikoksia. Jokeri pitää myös samalla häntä suurimpana haasteenaan, eikä yritä päästä Batmanista eroon yksinkertaisesti vaan suurella ja julman koomisella tavalla. Sarjassa esiintyy myös Paul Dinin luoma Harley Quinn, joka on Jokerin hassunkurinen naisapulainen, joka kuitenkin kykeni tappamaan Jokerin käskystä.


title: Batman (vuoden 1992 animaatiosarja)

text: Linnunpelätin oli sarjan hahmoista yksi ongelmallisimmista. Koska hahmon motiivina oli pelotella ihmisiä, piti myös itse hahmon olla pelottava. Ensimmäisen esiintymisensä se teki jaksossa ”Ei mitään pelättävää” (”Nothing to Fear”). Hahmo näytti hyvin samankaltaiselta kuin sarjakuvissa, mutta sen jälkeen Linnunpelättimen ulkonäköä muutettiin joka jaksoon, jossa hahmo esiintyi. Linnunpelätin ei ensimmäisen jakson jälkeen vaikuttanut työryhmän mielestä pelottavalta, ja seuraavaan jaksoon he laittoivat alustavasti Mike Kimin suunnitteleman Linnunpelättimen, jonka keho oli hyvin vääntyneen oloinen. Samalla he lisäsivät hahmolle silmät, kammottavan katseen ja pitkät hiukset. Loppujen lopuksi Timmin mielestä he eivät saaneet oikeanlaista Linnunpelätintä, ennen kuin he tekivät Batmanin spin-off-sarjan "The New Batman Adventures", jossa hahmo sai radikaali muutoksen ulkomuotoonsa.


title: Batman (vuoden 1992 animaatiosarja)

text: Myrkkymuratti, kuten useat Batmanin viholliset, omaa jonkinlaisen psykologisen motiivin. Hän kokee ihmisten käyttävän ja kohtelevan kasveja huonosti. Myrkkymuratti on eräällä tavalla jalo hahmo, joka kuitenkin tekee asiat väärällä tavalla yrittäessään pelastaa kasvikuntaa ja estää saastumista. Hahmon asu jouduttiin muuttamaan sarjakuvaan nähden, sillä sarjakuvissa Myrkkymuratin asu koostuu sadoista lehdistä, joka puolestaan vei liikaa aikaa animoinnin suhteen. Asu sai yksinkertaisemman muodon ja näytti enemmän naisten kokouimapuvulta, joiden alaosan reunoihin oli lisätty lehtikuvioita. Ideana oli myös saada hahmo näyttämään vaaralliselta kukalta.


title: Batman (vuoden 1992 animaatiosarja)

text: Kaksinaama oli ensimmäinen hahmo, jolle tekijäryhmä ja erityisesti Alan Burnett antoi eräänlaisen oman leiman hahmon historiaan. Burnett oli kiinnostunut tekemään tarinan, jossa hahmolla oli jakautunut persoona, kun hän oli jo aikaisemmin joutunut kestämään psykologista sairautta. Burnett keskusteli psykologin kanssa siitä, millainen olisi sopiva tarina kertoa lapsille jakautuneen persoonan omaavasta hahmosta.


title: Batman (vuoden 1992 animaatiosarja)

text: Pakkasherra oli hahmo, jolle tekijäryhmä ja erityisesti Paul Dini halusi luoda sarjakuvaan nähden aivan erilaisen taustatarinan. Aluksi he visioivat hahmon ilman tunteita, mutta miettivät, mikä sai Pakkasherran olemaan sisimässään erittäin tunteellinen. Tämän myötä he loivat hänelle vaimon Nora Fries, jota Pakkasherra yrittää pelastaa kuolemasta pitämällä hänet kylmiössä, kunnes löytäisi parannuskeinon. Samalla Pakkasherra oli kuitenkin erittäin kostonhimoinen niitä kohtaan, jotka pilasivat hänen ja vaimonsa elämän. Hahmon suunnittelusta vastasi sarjakuvapiirtäjä Mike Mignola, johon Bruce Timm oli ottanut yhteyttä. Mignola kehitti hahmolle hyvin retro- ja robottimaisen asun.


title: Batman (vuoden 1992 animaatiosarja)

text:
Sarjan ääniohjaajana toimi Andrea Romano, joka yhdessä Bruce Timmin kanssa auttoi näyttelijöitä luomaan haluamansa tunnelman vuorosanoihin. He myös pyrkivät saamaan kaikki tietyn jakson näyttelijät samaan äänitysstudioon, jossa he istuvat rivissä ja lausuivat repliikkinsä, kuten vanhoissa 1950–1970-luvun kuunnelmissa. Tämä auttoi saamaan oikeanlaisen tunnelman sarjaan. Sarjaan haluttiin erityisesti näyttelijöitä, joiden ääni ei ollut tuttu lauantaiaamun piirretyistä. Mukana oli kuitenkin muutamia tunnettuja ääninäyttelijöitä, kuten Frank Welker, Jeff Bennett, Townsend Coleman, Pat Fraley, Linda Gary ja Jim Cummings.
Mark Hamill oli yksi näyttelijöistä, joka halusi ääniroolin Batman-sarjasta ja erityisesti vihollisen roolin. Hän halusi tietää, mikä konnanrooli olisi vielä vapaana ja oli erityisen halukas Jokerin rooliin, joka oli kuitenkin jo varattu Tim Currylle. Muutama kuukausi myöhemmin roolittajat päättivät kuitenkin koe-esinnyttää Jokerin roolin uudestaan, jolloin he pyysivät Mark Hamillia koe-esiintymään heille. Hän sai haluamansa roolin ja kertoi halunneensa luoda hahmonsa naurun erityiseksi, ja sen piti Hamillin omien sanojensa mukaan olla kuin musikaalinen instrumentti. Naurun piti osoittaa hahmon mielialaa. Hamill oli ääniohjaaja Romanon ja Hamillin itsensä mukaan ainut näyttelijä, joka äänitysten aikana nousi usein ylös liikkumaan saadakseen lisää energiaa rooliinsa.


title: Batman (vuoden 1992 animaatiosarja)

text: Kenties hankalin valinta oli Batmanin äänirooli, jossa he koe-esiinnyttivät yli 150 näyttelijää, joista noin kuusi oli aluksi ehdolla hahmon ääneksi. Lopulta rooli meni Kevin Conroylle, joka oli samaan aikaan Los Angelesissa ja sai puhelun agentiltaan, joka kehotti häntä koe-esiintymään tulevaan animaatioon. Conroy ei aluksi tiennyt minkälaista roolia he hakivat. Hän kuitenkin sai roolin improvisoimalla ja madalsi normaalia ääntänsä luodakseen Batmanin äänen, joka oli ohjaaja Timmin mielestä hänen hakemansa ääni Batmanille.


title: Batman (vuoden 1992 animaatiosarja)

text: Kissanaisen äänirooli oli myös vaikea valinta, sillä se ei saanut olla hentoääninen, koska itse hahmo oli vahva ja kovaotteinen naiseksi. Tämän myötä he päätyivät palkkaamaan muun muassa 1970-luvulla Golden Globe -ehdokkuuden saaneen Adrienne Barbeaun. Bruce Waynen hovimestarille Alfred Pennyworthille etsittiin ääntä, joka kykenee olemaan kurinalainen, lempeä ja kunnioitusta herättävä. Aluksi he äänittivät Clive Revillin kanssa muutaman jakson, mutta joutuivat koe-esiinnyttämään Alfredin roolin uudestaan Revillin lähtiessä näytelmän kesäkiertueelle. Näyttelijä Efrem Zimbalist Jr. sai lopulta Alfredin roolin, vaikka Timm ja Radomski olivat aluksi eri mieltä halutessaan hahmon olevan enemmän kurinalainen, kuin lämminhenkinen äänen laadultaan. Yksi heidän tuottajistaan Tom Ruegger kuitenkin sai ylipuhuttua heidät valitsemaan Zimbalist Juniorin.


title: Batman (vuoden 1992 animaatiosarja)

text: Suomen kielellä Batmania on julkaistu ainoastaan VHS:nä vuosina 1995 ja 1997. Dubbauksesta vastasi Tuotantotalo Werne Oy. Sarjan ohjasi Pekka Lehtosaari ja käänsi aiemminkin Batman-satukasetteja, sarjakuvia ja elokuvia kääntänyt Esa Kauppila. Sarjan kahdeksastakymmenestäviidestä jaksosta ainoastaan kaksitoista dubattiin suomeksi. Batmaniä dubbauksissa tulkitsi Lehtosaari itse ja muina ääninä kultiin mm. Veikko Honkasta, Jarkko Rantasta, Mari Vainiota, Antti ja Seppo Pääkköstä, Aarre Karénia sekä Esa Saariota.


title: Batman (vuoden 1992 animaatiosarja)

text: Batman-sarjaa on tehty yhdeksässä eri animaatiostudiossa, joista kiinalainen Dong Yang Animation animoi eniten jaksoja, yhteensä 41. Japanilainen Spectrum Animation Studio muun muassa animoi elokuvan "Batman – Mustan kostajan paluu" Dong Yang Animationin kanssa. Koko Enterprise puolestaan animoi elokuvan "Batman ja Pakkasherra" Dong Yang Animationin kanssa. Sarjan aikana käytettyjä muita animaatiostudioita olivat Akom Production, Sunrise, Studio Junio, NOA Animation, Tokyo Movie Shinsha, Blue Pencil ja Jade Animation.


title: Batman (vuoden 1992 animaatiosarja)

text: Sarjan intro on noin minuutin mittainen animaatio, joka alkaa sarjan tuotantoyhtiön, Warner Bros. Animationin logosta. Kuva vaihtuu saman muotoiseen ilma-alukseen, joka valoheittimillä muiden vieressä olevien alusten tavoin etsivät kahta pankkiryöstäjää. Suuren räjähdyksen päätteeksi kaksi ryöstäjää pakenee pankista rahasäkit mukanaan. He saavat peräänsä poliisiautoja, jotka kaksikko onnistuu hävittämään jäljiltään. Samaan aikaan Batman on lähtenyt liikkeelle ja kuvassa näkyy Batmobile. Rikolliskaksikko kiipeää katolle, jonne Batman ilmestyy hetkeä myöhemmin. Rikolliset ottavat aseensa esille, jotka he myös pian menettävät Batmanin heittäessä niitä batarangilla. Tämän jälkeen hän yksitellen lyö rikolliset tajuttomiksi. Kuva siirtyy seinänvierustalle yhteen köytettyihin rikollisiin.


title: Batman (vuoden 1992 animaatiosarja)

text: Intron aikana sarjan nimeä ei näytetä. Bruce Timmin mukaan kuka tahansa mistä maasta tahansa kykenee tunnistamaan hahmon olevan Batman. Tunnusmusiikkina toimi osa vuoden 1989 "Batman"-elokuvan tunnusmusiikista.


title: Batman (vuoden 1992 animaatiosarja)

text: Sarjan intro muutettiin ensimmäisen tuotantokauden jälkeen. FOX esitti jaksot sekalaisessa järjestyksessä ja siirsi suurimman osan jaksoista, joissa Robin esiintyi, toisesta tuotantokaudesta eteenpäin. Samalla myös sarjan nimi muuttui "'Batman: The Animated Seriesistä" "The Adventures of Batman and Robiniksi". Tällä kertaa sarjan tunnuksena toimi logo, jossa oli sarjan uusi nimi. Samalla intro ja sen musiikki muuttuivat, ja intro lyheni hieman alle minuuttiin. Uuden intron animointiin ei ollut aikaa, joten he ottivat pätkiä sarjan tulevista jaksoista, ja sarjaan eniten musiikkia säveltänyt Shirely Walker loi sarjalle uuden tunnusmusiikin.


title: Batman (vuoden 1992 animaatiosarja)

text: Entertainment Weekly -lehti arvioi sarjan vuoden 1992 kymmenen parhaimman sarjan joukkoon.


title: Batman (vuoden 1992 animaatiosarja)

text: Kirjailija Les Danielsin mukaan sarja määritteli Batmanin ulkonäön 1990-luvulle. Bill Wray kritisoi "Batmania" ja "X-Meniä" siitä, että ne sisälsivät vähemmän väkivaltaa kuin alkuperäiset sarjakuvat, eikä Batman sarjakuvista poiketen tappanut ketään. Batman on kuitenkin tappanut ainoastaan alkuperäisissä 1940-luvun tarinoissa. Family.com-sivustolle arvion kirjoittanut Deirdre Sheppard kommentoi sarjan olleen melko väkivaltainen piirretty puukkoineen ja aseineen, mutta kokonaisuudessaan olleen kuitenkin hyvin tehty sarja.


title: Batman (vuoden 1992 animaatiosarja)

text: Batman-animaatiosarja on myös fanien keskuudessa hyvin arvostettu sarja ja se on listattu IGN-sivuston tammikuussa 2007 laatiman listan parhaaksi sarjakuvaan perustuvaksi animaatiosarjaksi. Kaksi vuotta myöhemmin se listattiin saman sivuston toiseksi parhaaksi animaatiosarjaksi heti "Simpsonien" jälkeen. Myös Wizard-lehti listasi vuonna 2001 Batmanin kautta aikojen toiseksi parhaaksi animaatiosarjaksi. Tälläkin listalla ainoastaan "Simpsonit" oli Batmanin edellä.


title: Batman (vuoden 1992 animaatiosarja)

text: Suomessa sarjaa esitettiin ensimmäisen kerran PTV:llä 1990-luvulla ja Nelosella ja myöhemmin 2000-luvun alussa SubTV:llä. Sub Juniori on esittänyt sarjaa uudelleen 16. helmikuuta 2008 lähtien. Myöhemmin 6. syyskuuta 2008 lähtien sarjaa on esitetty Juniorin lisäksi myös MTV3:lla, ja Subilla.


title: Batman (vuoden 1992 animaatiosarja)

text: Vuonna 1993 sarjasta julkaistiin ensimmäinen elokuva nimeltä "Batman – Mustan kostajan paluu", jossa uusi rikollinen nimeltä Phantasm ilmestyy Gothamiin, ja hänellä on myös jonkinlaista historiaa Batmanin kanssa. Alun perin elokuva oli tarkoitus julkaista suoraan videolle, mutta tuotannon loppuvaiheessa se päätettiinkin julkaista teattereissa. Elokuva sai sarjan faneilta hyvän vastaanoton, vaikkakin myöhään aloitetun markkinoinnin takia, lipputulot jäivät keskitasoisiksi. Elokuva kuitenkin sai erittäin hyvät tulot videon ja myöhemmin myös DVD:n myynneistä.


title: Batman (vuoden 1992 animaatiosarja)

text: Kolme vuotta sarjan päättymisen jälkeen julkaistiin "Batman ja Pakkasherra" (1998), jossa Pakkasherra palasi Gothamiin ja kidnappasi Barbara Gordonin auttaakseen vaimoaan. Elokuva oli tarkoitus julkaista vuonna 1997 samaan aikaan Joel Schumacherin ohjaaman "Batman & Robinin" eräänlaisena jatko-osana, mutta huonon vastaanoton myötä sen julkaisu myöhäistettiin seuraavalle vuodelle.


title: Batman (vuoden 1992 animaatiosarja)

text: Vaikka ensimmäinen elokuva oli selkeästi suositumpi, se sai vain yhden ehdokkuuden: Annie-ehdokkuuden parhaasta elokuvasta. Sen sijaan "Batman ja Pakkasherra" palkittiin Anniella parhaasta suoraan videolle julkaistusta elokuvasta ja lisäksi elokuva sai Golden Reel -ehdokkuuden parhaista äänitehosteista.


title: Batman (vuoden 1992 animaatiosarja)

text: Sarjan alkaessa vuonna 1992 Yhdysvalloissa kauppoihin ilmestyi enimmäkseen sarjaan liittyviä leluja ja erityisesti figuureja. Batmanista oli myynnissä useita eri figuuriversioita, joilla oli muun muassa talven varalle kehitelty pakkasasu, normaali asu tai erikoisaseita ja laitteitta. Lähestulkoon sarjan kaikki merkittävät hahmon päätyivät figuureiksi, ja lisäksi valmistettiin Batmanin ja Robinin käyttämiä kulkuneuvoja. Joissakin minifiguuri- ja kulkuneuvopakkauksissa mukaan oli sisälletty Batman-tarroja. Sarjaan liittyviä figuureja myytiin myös McDonald's-ravintoloissa lastenaterian kylkiäisinä.


title: Batman (vuoden 1992 animaatiosarja)

text: Vuosien 1992–1994 aikana myyntiin tuli 100 ja 200 palan palapelejä, lasten sukkia, lasten pyjamia ja solmiota. Lisäksi aivan pienille lapsille oli suunniteltu Batmanin ja Robinin leikkiasuja, joka sisälsi haalarimaisen asun, jossa rintakehä oli pehmustettu näyttämään lihaksikkaalta, naamion, viitan ja vyön. Elintarvikepuolella oli tarjolla muun muassa virvoitusjuomaa tölkeissä, joiden kyljissä oli jonkun hahmon kasvot, karkkipusseja ja pastilleja. Näiden lisäksi markkinoitiin sampoota, jonka pullojen korkkeina oli jonkin hahmon pää, esimerkiksi Jokerin ja Kaksinaaman. Pullot olivat noin 20 senttimetriä korkeita. Sähköhammasharjoja ja huulirasvoja myytiin myös Yhdysvalloissa sarjan tunnuksilla.


title: Batman (vuoden 1992 animaatiosarja)

text: Ensimmäisen kerran sarjan jaksoja julkaistiin videolla vuoden 1995 kesällä Yhdysvalloissa ja myöhemmin myös Suomessa suomeksi dubattuna. Julkaisut kestivät aina vuoteen 1997 asti. Samana vuonna ilmestyi kaksi Golden Booksin julkaisemaa kirjaa "Batman and Mr. Freeze" ja "Batman and Mr. Freeze: SubZero". Sitä ennen julkaistiin tammikuussa 1994 "Mask of the Phantasm" -kirja, joka perustui samannimiseen elokuvaan. Sarjan päättymisen jälkeen julkaistiin vielä helmikuussa 1998 "How To Draw Batman" -kirja, jossa neuvotaan Batmanin piirtämistä sarjakuvataiteilija Ty Templetonin opastuksella. Lisäksi kirjassa neuvottiin sarjakuvien piirtämistä ja erilaisia piirtämistekniikoita. Vuotta myöhemmin julkaistiin Paul Dinin ja Chip Kiddin tekemä "Batman: Animated" -kirja, jossa esiteltiin televisiosarjan taideteoksia ja julkaisemattomia piirroksia, sekä tarinaa sarjan tuotannosta.


title: Batman (vuoden 1992 animaatiosarja)

text: DVD:n yleistyttyä 1990-luvun lopulla sarjasta aikaisemmin VHS:lle julkaistut jaksot ja elokuvat päätyivät myös DVD:lle. Ensimmäiseksi julkaistiin Yhdysvalloissa 21. joulukuuta 1999 elokuva "Batman – Mustan kostajan paluu". Elokuvasta ei tehty montaa kopioita, eikä siinä ollut lisämateriaaleja. Vuosia myöhemmin sarjan jaksoja alettiin julkaista DVD:lle, joista ensimmäinen oli nimeltään "Batman: The Animated Series - The Legend Begins", joka tunnetaan Suomessa nimellä "Batman – Legenda syntyy". Huhtikuussa 2002 julkaistu DVD sisälsi sarjan tuotannollisesti viisi ensimmäistä jaksoa. Samana päivänä julkaistiin sarjan toinen elokuva "Batman ja Pakkasherra", joka sisälti useita lisämateriaalia, kuten trailereita, Pakkasherra-pelin, kuinka piirtää Batman sekä tuotantoryhmän haastatteluja.


title: Batman (vuoden 1992 animaatiosarja)

text: Seuraavat DVD:t julkaistiin 2003, jolloin Warner Home Video julkisti "Batman: The Animated Series - Tales of the Dark Knightin", joka sisälti neljä jaksoa, jotka olivat jatkoa edelliselle julkaisulle "The Legend Beginsille". Myös seuraava julkaisu "Out of the Shadows" sisälti neljä jaksoa. Seuraavaksi julkaistiin kolme levyä sisältäneen "Batman Collectionin", joka sisälti elokuvat "Batman – Mustan kostajan paluu", "Batman ja Pakkasherra" sekä "".


title: Batman (vuoden 1992 animaatiosarja)

text: Vuoden 2004 aikana ensimmäiset kaksi julkaisua olivat yksinkertaisia, sillä ne olivat aiemmalta VHS-julkaisulta suoraan DVD:lle siirrettyjä videoita. 23. huhtikuuta Warner Home Video ilmoitti julkaisevansa paketin, joka sisältäisi 28 jaksoa tuotantojärjestyksessä, eikä FOXin esittämässä sekalaisessa järjestyksessä. "Batman: The Animated Series, Volume 1" julkaistiin lopulta heinäkuussa 2004. Mukana oli muutamia lisämateriaaleja, kuten jaksojen "On Leather Wings" ja "Hear of Ice" kommenttiraidoilla. Boksin jälkeen ilmoitettiin päivää myöhemmin myyntiin tulevan uusi mini DVD:n, joka sisälti jaksot ”Cat and the Claw”, ”Heart of Ice ”ja ”See No Evil”. Mini-DVD:n ”Secrets of the Caped Crusader” jälkeen Warner Home Video ilmoitti 25. elokuuta 2004 julkaisevansa joulukuun alussa "Batman: The Animated Series, Volume 2":n, joka sisältäisi toiset 28 jaksoa. Julkaisu kuitenkin viivästyi, ja se siirrettiin tammikuulle 2005. Kolmas ja viimeinen osa julkaistiin neljä kuukautta myöhemmin, ja se sisälsi edellisten tavoin lisämateriaaleja ja loput 29 jaksoa. Vuoden 2005 viimeinen julkaisu oli toinen mini-DVD:llä varustettu elokuva "Batman – Mustan kostajan paluu", joka oli samalla julkaistu kolmannen kerran DVD:lle. Pitkän tauon jälkeen Warner Home Video ilmoitti 2. tammikuuta 2008 aikovansa julkaista DVD-paketin 12. helmikuuta 2008, joka sisältäisi elokuvat "Batman ja Pakkasherra" sekä "Batman – Mustan kostajan paluu".


title: Batman (vuoden 1992 animaatiosarja)

text: Sarjan pohjalta julkaistiin myös neljä videopeliä. Konami julkaisi 1993 Game Boylle sarjan ensimmäisen pelin, "". Pelissä taistellaan viidellä eri tasolla, ja vastassa ovat Jokeri, Linnunpelätin, Pakkasherra, Kissanainen, Myrkkymuratti, Arvuuttaja ja Pingviini. Pelissä pääsi pelaamaan hetkellisesti myös Robinilla. SNES:lle julkaistiin "The Adventures of Batman & Robin" vuonna 1994, ja siinä päärikollisena toimi Pakkasherra. Hänen apunaan toimivat myös Jokeri, Hullu Hatuntekijä ja Kaksinaama. Vuotta myöhemmin peli julkaistiin myös Segalle.Jaksot ovat lueteltu DVD:n mukaan.


title: Darkspace

text: Darkspace on sveitsiläinen ambient/black metal -yhtye. Se perustettiin vuonna 1999 ja on vuoteen 2014 mennessä julkaissut yhden demon ja neljä pitkää albumia. Yhtye tunnetaan yleensä Tobias Möcklin kautta, joka on Paysage d'Hiverin ainoa jäsen.


title: Darkspace

text: Yhtyeen viimeisin albumi "Dark Space III I" julkaistiin 7. syyskuuta 2014.Vuoden 2002 demo on saatavilla ilmaiseksi yhtyeen kotisivuilta. Yhtyeen kaksi ensimmäistä albumia on alun perin julkaistu pahvikansissa ja rajoitettu 500 kappaleeseen, mutta Avantgarde Music on julkaissut ne uudelleen vuonna 2006.


title: Robert Huber

text: Robert Huber voi tarkoittaa ainakin seuraavia henkilöitä:


title: Rami Hakanpää

text: Rami Hakanpää (s. 9. lokakuuta 1978 Pori) on suomalainen jalkapallovalmentaja ja entinen jalkapalloilija, joka toimii Kolmosessa pelaavan PK Keski-Uusimaan päävalmentajana. Hän oli pelipaikaltaan keskuspuolustaja tai puolustava keskikenttäpelaaja.


title: Rami Hakanpää

text: Hakanpää pelasi Veikkausliigassa FC Jazzissa, Helsingin Jalkapalloklubissa, FC Hongassa sekä Kuopion Palloseurassa yhteensä 318 sarjaottelua ja teki niissä 22 maalia. Hän voitti Suomen mestaruuden Jazzissa vuonna sekä HJK:ssa 2002 ja 2003. Suomen Cupin hän voitti HJK:ssa vuosina 2000 ja 2003.


title: Rami Hakanpää

text: A-maajoukkueessa Hakanpää pelasi viisi ottelua ja teki yhden maalin 2003–2004.


title: Komendant Piłsudski

text: Tykkivene Komendant Piłsudski oli Puolan merivoimissa 1921–1939 ja myöhemmin Kriegsmarinessa palvellut tykkivene. Alus rakennettiin Turussa Venäjän keisarillisen laivaston Filin-luokan vartiolaivana "Lun", joka laskettiin vesille 24. tammikuuta 1917. Alus myytiin Puolalle, joka liitti sen merivoimiinsa 1921. Se nimettiin Puolan Venäjän sodan sankarin mukaan.


title: Komendant Piłsudski

text: Aluksen aseistukseksi vaihdettiin 1925 kaksi 75 millimetrin tykkiä, kaksi 13,2 millimetrin raskasta konekivääriä, neljä muuta konekivääriä sekä 30 miinaa.


title: Komendant Piłsudski

text: Alus upotettiin 1. lokakuuta 1939, mutta saksalaiset nostivat aluksen ja nimesivät sen "Heisternestiksi" ja myöhemmin muuttivat sen nimeksi "M 3109". Yhdysvaltain ilmavoimien pommikoneet upottivat aluksen 16. syyskuuta 1944 Nantesissa Ranskassa.


title: Komendant Piłsudski

text: Ainoa "Komendant Pilsudskin" puolalainen sisaralus oli "General Haller". Muita samaan luokaan kuuluneita aluksia olivat suomalaiset tykkivene "Karjala" ja tykkivene "Turunmaa".


title: Intianpystykorva

text: Intianpystykorva on intialainen pystykorva. Se on Intian kennelliiton hyväksymä, mutta FCI ei tunnusta sitä eikä se siksi saa osallistua kansainvälisiin koiranäyttelyihin.


title: Intianpystykorva

text: Intianpystykorvat olivat 1980- ja 1990-luvun suosituimpia intialaisia tuontikoiria.


title: Intianpystykorva

text: Intianpystykorva muistuttaa paljon saksanpystykorvia vähemmän tuuheaa karvapeitettään lukuun ottamatta, ja sitä kutsutaan toisinaan harhaanjohtavasti pomeranianiksi. Se on kuitenkin viimeksi mainittua kookkaampi (jopa sen pienempi muunnos), sen korvat ovat teräväkärkisemmät ja sen pää on kartiomaisempi eikä yhtä litteä, joten käytännössä se on hieman enemmän mittelspitzin tai grosspitzin kaltainen. Näyttelyissä se on tarkkaan siistittyine turkkeineen vaikuttavan näköinen.


title: Intianpystykorva

text: Rodusta on olemassa kaksi kokomuunnosta, pieni ja iso. Pieni painaa noin 5–7 kg ja on 22–25 cm korkea, isommalla vastaavat mitat ovat 12–20 kg ja 35–45 cm. Yleisin väri on maidonvalkoinen, mutta myös tummanruskeita ja mustia yksilöitä tavataan. Harvinaisin väritys on dalmatialaista muistuttava valkoinen mustin pilkuin.


title: Intianpystykorva

text: Intianpystykorva on erittäin aktiivinen, mutta samalla myös äärimmäisen uskollinen ja sopeutuvainen rotu. Se voi elää yhtä hyvin pienessä kaupunkihuoneistossa kuin suuressa maalaistalossakin. Se on hyvin älykäs ja ne voi oppia uusia temppuja muutamissa minuuteissa, jos sitä opetetaan oikealla tavalla. Se on näppärä ja osaa helposti lukea ihmisten elekieltä ja käytöstä, tajuten nopeasti mitä siltä vaaditaan. Rotua käytettiin Intiassa paljon sirkuskoirana 1970- ja 1980-luvulla, mutta nykyisin se on ennen kaikkea seura- ja vahtikoira. Tunkeilijoiden saapuessa pihalle se antaa hälyttävän vahtihaukun. Se tulee kuitenkin hyvin toimeen muiden koirien kanssa. Sillä on voimakas riistavietti, ja sillä on taipumus jahdata kyyhkysiä ja jyrsijöitä. Se on kaikkiruokainen, ja sitä voikin ruokkia yhtä hyvin maidolla, riisillä ja jogurtilla kuin kanalla ja riisillä.


title: Intianpystykorva

text: Rodun historia juontaa juurensa brittiläisten siirtolaisten mukanaan tuomiin saksanpystykorviin, joita he alkoivat uudessa maassa jalostaa eteenpäin. Vuosien saatossa koirat sopeutuivat paikalliseen ympäristöön ja sen ilmastoon, ja niistä kehittyi kantarotuaan pienikokoisempia ja lyhytkarvaisempia. Intianpystykorvaa käytettiin Intiassa sittemmin maatilojen työkoirana. Pomeranianin saavuttua Intiaan intianpystykorvan suosio alkoi kuitenkin vähentyä.


title: Intianpystykorva

text: Intianpystykorvat elävät yleensä keskimäärin on 10-14 vuotta. Jotkut elävät jopa 16 -vuotiaiksi. Vanhimmaksi elänyt intianpystykorva oli 18-vuotias. Toiseksi vanhin oli 17-vuotias. Intianpystykorvat ovat yleensä pitkäikäisempiä, kuin useat muut rodut.


title: Intianpystykorva

text: 6-vuotias intianpystykorva Redo esitti "Tuffy"-koiran roolin yhdessä kaikkien aikojen menestyneimmistä intialaisista elokuvista Hum Aapke Hain Koun…! Koiralla oli merkittävä rooli kyseisen elokuvan juonessa. Yksi näyttelijöistä, Madhuri Dixit, adoptoi Redon elokuvan jälkeen ja se kuoli vuonna 2000.


title: Jouko Mäki-Lohiluoma

text: Jouko Eino Antero Mäki-Lohiluoma (s. 15. tammikuuta 1960 Seinäjoki) on suomalainen muusikko. Hän asuu perheineen Tampereen Pispalassa.


title: Jouko Mäki-Lohiluoma

text: Jouko Mäki-Lohiluoma tunnetaan muusikkona, joka esiintyy useita soittimia samanaikaisesti soittavana yhdenmiehen yhtyeenä. Hänen kappalemateriaalinsa koostuu omista, usein hengellisistä, kappaleista, ja hän esittää myös omia versioitaan tunnetuista rock/pop-kappaleista.


title: Jouko Mäki-Lohiluoma

text: Mäki-Lohiluoma soittaa jaloillaan rumpuja (bassorumpu, aksenttipelti ja virveli), hänellä on Esa Hokkasen varta vasten tilauksesta tekemä kitarabasso, jossa on yksi bassokieli (viritettynä G:hen, ja kitaran neljä kieltä ovat D, G, H ja E). Kitaraan on lisäksi kiinnitetty purkki, joka toimii rumpusetin hi-hatina (purkkia voi iskeä oikean käden nimettömään kiinnitetyllä tikulla). Tämän lisäksi Mäki-Lohiluoma soittaa huuliharppua ja laulaa. Tämän 1990-luvun alussa muodostetun "kokoonpanon" nimi on Yhden Joukon Yhtye.


title: Jouko Mäki-Lohiluoma

text: Mäki-Lohiluoman tunnetuimmat kappaleet ovat lapsille suunnattua rockia, jossa on joskus hengelliset sanoitukset. Tarve tällaiselle materiaalille syntyi, kun Mäki-Lohiluoma oli tekemisissä varhaisnuorten kanssa, joille lastenlaulut eivät enää sopineet. Hänen tunnetuin kappale on "Transitmies."


title: Jouko Mäki-Lohiluoma

text: Lainakappaleina Mäki-Lohiluoma on esittänyt esimerkiksi Hurriganesin "Get Onia" ja J.Karjalaisen "Sankareita".


title: Jouko Mäki-Lohiluoma

text: Mäki-Lohiluoma oli 1980-luvulle asti kansallisen tason seiväshyppääjä (ennätys 520 cm vuonna 1981 ). Hän on esiintynyt usein jokakesäisillä seiväskarnevaaleilla. Hän on tehnyt laulun vuoden 1978 Prahan EM-kisojen Rauli Pudaksen pronssihypystä, jossa Pudas putosi riman päälle, rima pomppasi reilusti ilmaan ja siitä takaisin kannattimilleen.


title: Jouko Mäki-Lohiluoma

text: Koulutukseltaan Mäki-Lohiluoma on liikunnanopettaja. Opiskeluaika venyi keikkailun takia yhteentoista vuoteen.


title: Jouko Mäki-Lohiluoma

text: Yhtyeitä, joissa Jouko Mäki-Lohiluoma on soittanut


title: Dainius Zubrus

text: Dainius Zubrus (s. 16. kesäkuuta 1978 Elektrėnai, Liettuan SNT, Neuvostoliitto) on liettualainen jääkiekkoilija.


title: Dainius Zubrus

text: Zubrus varattiin vuonna 1996 NHL:ään ensimmäisellä kierroksella. Varaajana oli Philadelphia Flyers, jossa hän pelasi ensimmäisen NHL-ottelunsa 5. lokakuuta 1996 Florida Panthersia vastaan. Zubrus teki ottelussa maalin. Heti tulokaskaudellaan Zubrus auttoi osaltaan Philadelphian etenemään Stanley Cup -finaaleihiin, joissa Detroit Red Wings oli kuitenkin parempi.


title: Dainius Zubrus

text: Runsaan kahden Philadelphia-vuoden jälkeen Zubrus kaupattiin 10. maaliskuuta 1999 Montreal Canadiensiin yhdessä parin varausoikeuden kanssa vaihdossa Mark Recchiin. Montrealissa kaudella 1999–2000 Zubrus teki piste-ennätyksensä 14+28. Hän oli myös 28 syötöllään Montrealin syöttötilaston ykkösnimi. Uransa ensimmäisen hattutempun Zubrus teki seuraavan kauden alussa 14. lokakuuta 2000 Chicago Blackhawksia vastaan.


title: Dainius Zubrus

text: Zubrus joutui uransa toiseen kauppaan 13. maaliskuuta 2001, kun Montreal myi hänet, Trevor Lindenin ja toisen kierroksen varausvuoron Washington Capitalsiin vaihdossa Richard Zedníkiin, Jan Bulisiin ja ensimmäisen kierroksen varausoikeuteen. Washingtonissa Zubrus pelasi kauteen 2006–2007 asti. Kaudella 2003–2004 hän pelasi uransa 500:nnen NHL:n runkosarjapelin. Zubrus pelasi Venäjän liigassa Lada Toljattissa. Zubrus teki uuden piste-ennätyksensä kaudella 2005–2006: 57 pistettä. Helmikuussa 2007 Buffalo Sabres hankki Zubrusin ja puolustaja Timo Helblingin Washingtonista kaupassa, jossa se antoi Washingtonille Jiří Novotnýn ja ensimmäisen kierroksen varausvuoron.


title: Dainius Zubrus

text: Zubrus teki kesällä 2007 kuuden vuoden sopimuksen New Jersey Devilsin kanssa.


title: Dainius Zubrus

text: Maajoukkeutasolla Zubrus on edustanut sekä Venäjää että Liettuaa. Venäjän paidassa hän pelasi vuoden 2004 maailmancupissa ja Liettuan puolesta hän kiekkoili 1. divisioonan maailmanmestaruuskilpailuissa vuonna 2005.


title: Dainius Zubrus

text: Huhtikuussa 2014 Zubrus puki Liettuan maajoukkuepaidan päälleen ensi kertaa yhdeksään vuoteen tullessaan pelaamaan 1. divisioonan maailmanmestaruuskilpailujen B-ryhmän turnaukseen, joka pelattiin hänen kotimaassaan Liettuassa. Zubrus teki turnauksen viidessä ottelussa tehot 2+7 ollen näin joukkueensa paras pistemies. Liettua sijoittui turnauksessa kolmanneksi Puolan ja Kroatian jälkeen ja jatkaa näin samalla sarjatasolla.


title: Dainius Zubrus

text: 2015 vuoden marraskuussa Zubrus siirtyi San Jose Sharksiin.


title: Dainius Zubrus

text: Kahden vuoden tauon jälkeen Zubrus teki paluun kaukaloihin toimiessaan Liettuan joukkueen kapteenina kotiyleisönsä edessä 1. divisioonan B-ryhmän turnauksessa Kaunasin Žalgiris Arenassa huhtikuussa 2018.


title: Dainius Zubrus

text: Heinäkuussa 2018 Zubrus nimitettiin Liettuan jääkiekkoliiton johtoon.


title: Piirikaavio

text: Piirikaavio (kytkentäkaavio) on piirustus, joka kuvaa komponenttien kytkennän toisiinsa piirrosmerkkien ja niiden välillä kulkevien viivojen avulla. Piirikaavio voi esittää järjestelmää, osajärjestelmää, laitetta tai asennusta sähköteknisessä muodossa. Piirikaavioita käytetään yleisesti elektroniikassa ja sähkötekniikassa sekä muilla tekniikan alueilla.


title: Piirikaavio

text: Piirikaavion avulla voidaan kuvata ja ymmärtää laitteen toiminta komponenttitasolla. Piirikaavio ei kuitenkaan välttämättä kuvaa, miten komponenttien kytkentä on toteutettu käytännössä. Tällöin kyseessä on sijaiskytkentä. Sijaiskytkentöjä käytetään esimerkiksi havainnollistamaan komponenttien sähköisiä ominaisuuksia tai yksinkertaistamaan monimutkaisia kytkentöjä.


title: Piirikaavio

text: Muita komponenttien kirjaintunnuksia:


title: Piirikaavio

text: Digitaalipiirien suunnittelussa käytetään loogisia portteja osana piirikaaviota. Loogisilla porteilla voidaan tehdä laskutoimituksia ja toteuttaa Boolen algebraa. Alla olevassa taulukossa on esitetty loogisten porttien piirrosmerkkejä.


title: Piirikaavio

text: Yleensä signaalin kulkusuunta on kaaviossa vasemmalta oikealle tai ylhäältä alas. Viivat kuvaavat yhteyttä tai johtimia komponenttien välillä. Viivojen välisessä risteyskohdassa oleva pieni musta piste tarkoittaa, että ne on kytketty toisiinsa. Vaihtoehtoisessa merkintätavassa risteyskohdassa olevaa yhteyttä ei merkitä pisteellä, vaan risteyskohdat on aina kytketty toisiinsa. Risteäviä johtimia tai viivoja, jotka eivät ole yhteydessä, merkitään kohoumalla viivassa.


title: Piirikaavio

text: Piirikaavion tulkitsemisen osalta on tärkeää, että elementit on sijoitettu selkeästi ja tarkoituksenmukaisesti.


title: Piirikaavio

text: Piirikaaviossa voidaan myös ilmaista piirin ohjaus esimerkiksi valaistuksessa. Tällöin pääpiirikaavio sijaitsee piirustuksissa vasemmalla puolella ja katkoviivan oikealla puolella on ohjauspiirikaavio.


title: Piirikaavio

text: Komponenttien viereen merkitään yleensä komponenttia kuvaava tunnus (kirjain) ja osanumero tai nimellisarvo. Esimerkiksi R8: vastus numero 8.


title: Piirikaavio

text: Nykyisin suurin osa piirikaavioista, piirilevyistä ja mikropiireistä suunnitellaan tietokoneavusteisesti nk. EDA-ohjelmistoilla (Electronic Design Automation). Valmis piirikaavio voidaan kääntää nk. layout-ohjelmistolle piirilevyn suunnittelua varten. Piirikaavioon liitettyjen simulointimallien avulla voidaan myös simuloida eli jäljitellä piirin toimintaa ennen sen valmistamista. EDA-ohjelmisto siirtää tarvittaessa komponenttien sijaintia poiketen piirroksesta ja ilmaisee niiden väliset kytkennät. Tämän avulla voidaan valmistaa piirilevy tai mikropiiri kytkentää varten.


title: Javier Noriega

text: Javier Noriega Sanz (s. 23. heinäkuuta 1980 Toledo) on espanjalainen uimari, joka edusti kotimaataan kesäolympialaisissa 2004. Siellä hän sijoittui kolmanneksitoista 50 metrin vapaauinnissa, ajalla 22,36. Noriega oli kuudes samalla matkalla pitkän radan EM-kilpailuissa 2002. Silloin hänen aikansa oli 24,11.


title: Allu Kosonen

text: Vilho Alvar Kosunen (taiteilijanimi Allu Kosonen; 17. heinäkuuta 1908 Kuopio – 17. huhtikuuta 1965 Helsinki) oli suomalainen muusikko, sovittaja, orkesterinjohtaja, säveltäjä, sanoittaja ja pedagogi. Kososen pääsoitin oli trumpetti, mutta hän soitti myös harmonikkaa. Ennen toista maailmansotaa hän oli mukana Zambassa, Ramblersissa, Dallapéssa ja Rytmi-Pojissa. Sodan jälkeen hän toimi Iloisen teatterin orkesterin orkesterinjohtajana. Kauko Käyhkö kertoi Kososella olevan ”savolaisen luonnonväärät leuat”; Kosusen tunteet vaihtelivat ja ailahtelivat herkästi.


title: Allu Kosonen

text: Kososen tunnetuin sävellys on foksi ”Muistan sua Elaine”. Sen levytti ensi kerran Ramblers-orkesteri solistinaan Leo Adamson vuonna 1931. Kappale nousi 1980-luvulla uuteen suosioon "Velipuolikuu"-televisiosarjassa Pirkka-Pekka Peteliuksen esittämänä. Hieman ennen kuolemaansa Kosonen sovitti Martti Jäppilän valssin ”Iltatuulen viesti” Aikamiehet-kuoron levytettäväksi.